title: 2012/616/EU: Euroopan parlamentin päätös, 10. toukokuuta 2012 , vastuuvapauden myöntämisestä SESAR-yhteisyrityksen talousarvion toteuttamisesta varainhoitovuonna 2010#Euroopan parlamentin päätöslauselma, 10. toukokuuta 2012 , joka sisältää huomautukset, jotka ovat erottamaton osa päätöstä vastuuvapauden myöntämisestä SESAR-yhteisyrityksen talousarvion toteuttamisesta varainhoitovuonna 2010

text:
               17.10.2012

               FI

               Euroopan unionin virallinen lehti

               L 286/349

         EUROOPAN PARLAMENTIN PÄÄTÖS,
   10. toukokuuta 2012,
   vastuuvapauden myöntämisestä SESAR-yhteisyrityksen talousarvion toteuttamisesta varainhoitovuonna 2010
   (2012/616/EU)
   EUROOPAN PARLAMENTTI, joka

               —

               ottaa huomioon SESAR-yhteisyrityksen lopullisen tilinpäätöksen varainhoitovuodelta 2010,

               —

               ottaa huomioon tilintarkastustuomioistuimen kertomuksen SESAR-yhteisyrityksen tilinpäätöksestä varainhoitovuodelta 2010 sekä yhteisyrityksen vastaukset (1),

               —

               ottaa huomioon neuvoston 21. helmikuuta 2012 antaman suosituksen (06086/2012 – C7-0050/2012),

               —

               ottaa huomioon Euroopan unionin toiminnasta tehdyn sopimuksen 319 artiklan,

               —

               ottaa huomioon Euroopan yhteisöjen yleiseen talousarvioon sovellettavasta varainhoitoasetuksesta 25 päivänä kesäkuuta 2002 annetun neuvoston asetuksen (EY, Euratom) N:o 1605/2002 (2) ja erityisesti sen 185 artiklan,

               —

               ottaa huomioon yhteisyrityksen perustamisesta uuden sukupolven eurooppalaisen ilmaliikenteen hallintajärjestelmän (SESAR) kehittämiseksi annetun neuvoston asetuksen (EY) N:o 219/2007 muuttamisesta 16 päivänä joulukuuta 2008 annetun neuvoston asetuksen (EY) N:o 1361/2008 (3) ja erityisesti sen 4 b artiklan,

               —

               ottaa huomioon Euroopan yhteisöjen yleiseen talousarvioon sovellettavasta varainhoitoasetuksesta annetun neuvoston asetuksen (EY, Euratom) N:o 1605/2002 185 artiklassa tarkoitettuja elimiä koskevasta varainhoidon puiteasetuksesta 19 päivänä marraskuuta 2002 annetun komission asetuksen (EY, Euratom) N:o 2343/2002 (4) ja erityisesti sen 94 artiklan,

               —

               ottaa huomioon työjärjestyksen 77 artiklan ja liitteen VI,

               —

               ottaa huomioon talousarvion valvontavaliokunnan mietinnön sekä liikenne- ja matkailuvaliokunnan lausunnon (A7-0114/2012),

               1.

               myöntää SESAR-yhteisyrityksen pääjohtajalle vastuuvapauden yhteisyrityksen talousarvion toteuttamisesta varainhoitovuonna 2010;

               2.

               esittää huomautuksensa oheisessa päätöslauselmassa;

               3.

               kehottaa puhemiestä välittämään tämän päätöksen ja siihen erottamattomasti kuuluvan päätöslauselman SESAR-yhteisyrityksen pääjohtajalle, neuvostolle, komissiolle ja tilintarkastustuomioistuimelle sekä huolehtimaan niiden julkaisemisesta Euroopan unionin virallisessa lehdessä (L-sarja).

            Puhemies

         Martin SCHULZ

            Pääsihteeri

         Klaus WELLE

      (1)  EUVL C 368, 16.12.2011, s. 32.

      (2)  EYVL L 248, 16.9.2002, s. 1.

      (3)  EUVL L 352, 31.12.2008, s. 12.

      (4)  EYVL L 357, 31.12.2002, s. 72.

      EUROOPAN PARLAMENTIN PÄÄTÖSLAUSELMA,
      10. toukokuuta 2012,
      joka sisältää huomautukset, jotka ovat erottamaton osa päätöstä vastuuvapauden myöntämisestä SESAR-yhteisyrityksen talousarvion toteuttamisesta varainhoitovuonna 2010
      EUROOPAN PARLAMENTTI, joka

                  —

                  ottaa huomioon SESAR-yhteisyrityksen lopullisen tilinpäätöksen varainhoitovuodelta 2010,

                  —

                  ottaa huomioon tilintarkastustuomioistuimen kertomuksen SESAR-yhteisyrityksen tilinpäätöksestä varainhoitovuodelta 2010 sekä yhteisyrityksen vastaukset (1),

                  —

                  ottaa huomioon neuvoston 21. helmikuuta 2012 antaman suosituksen (06086/2012 – C7-0050/2012),

                  —

                  ottaa huomioon Euroopan unionin toiminnasta tehdyn sopimuksen 319 artiklan,

                  —

                  ottaa huomioon Euroopan yhteisöjen yleiseen talousarvioon sovellettavasta varainhoitoasetuksesta 25 päivänä kesäkuuta 2002 annetun neuvoston asetuksen (EY, Euratom) N:o 1605/2002 (2) ja erityisesti sen 185 artiklan,

                  —

                  ottaa huomioon yhteisyrityksen perustamisesta uuden sukupolven eurooppalaisen ilmaliikenteen hallintajärjestelmän (SESAR) kehittämiseksi annetun neuvoston asetuksen (EY) N:o 219/2007 muuttamisesta 16 päivänä joulukuuta 2008 annetun neuvoston asetuksen (EY) N:o 1361/2008 (3) ja erityisesti sen 4 b artiklan,

                  —

                  ottaa huomioon SESAR-yhteisyrityksen varainhoitoa koskevat säännöt, jotka sen hallintoneuvosto vahvisti 28. heinäkuuta 2009,

                  —

                  ottaa huomioon Euroopan yhteisöjen yleiseen talousarvioon sovellettavasta varainhoitoasetuksesta annetun neuvoston asetuksen (EY, Euratom) N:o 1605/2002 185 artiklassa tarkoitettuja elimiä koskevasta varainhoidon puiteasetuksesta 19 päivänä marraskuuta 2002 annetun komission asetuksen (EY, Euratom) N:o 2343/2002 (4) ja erityisesti sen 94 artiklan,

                  —

                  ottaa huomioon työjärjestyksen 77 artiklan ja liitteen VI,

                  —

                  ottaa huomioon talousarvion valvontavaliokunnan mietinnön sekä liikenne- ja matkailuvaliokunnan lausunnon (A7-0114/2012),

                  A.

                  ottaa huomioon, että SESAR-yhteisyritys perustettiin helmikuussa 2007 hallinnoimaan uuden sukupolven eurooppalaisen ilmaliikenteen hallintajärjestelmää koskevaa tutkimusohjelmaa (SESAR);

                  B.

                  ottaa huomioon, että yhteisyritys aloitti itsenäisen toimintansa elokuussa 2007;

                  C.

                  ottaa huomioon, että yhteisyritys omistaa kaikki aineelliset ja aineettomat hyödykkeet, jotka se on luonut tai jotka on siirretty sille SESAR-hankkeen kehitysvaihetta varten sen osakkaiden kanssa tehtyjen erityisten sopimusten mukaisesti;

                  D.

                  ottaa huomioon, että tilintarkastustuomioistuin on saanut kohtuullisen varmuuden siitä, että varainhoitovuoden 2010 tilit ovat luotettavat ja tilien perustana olevat toimet ovat lailliset ja asianmukaiset;

                  E.

                  ottaa huomioon, että tilintarkastustuomioistuin antoi lausunnon nro 2/2010 SESAR-yhteisyrityksen varainhoitoa koskevista säännöistä huhtikuussa 2010;

                  F.

                  ottaa huomioon, että SESAR-hankkeen kehitysvaiheen talousarvio vuosiksi 2008–2013 on 2 100 000 000 euroa;

                  G.

                  ottaa huomioon, että varainhoitovuonna 2010 yhteisyrityksen lopullinen talousarvio oli 143 000 000 euroa;

         Talousarvio- ja varainhallinto

                  1.

                  ottaa huomioon, että yhteisyrityksen varainhoitovuoden 2010 lopulliseen talousarvioon sisältyi 135 000 000 euroa maksusitoumusmäärärahoja ja 143 000 000 euroa maksumäärärahoja; toteaa myös, että maksusitoumusmäärärahojen käyttöaste oli 97,3 prosenttia ja maksumäärärahojen käyttöaste 82,2 prosenttia;

                  2.

                  toteaa, että tilintarkastustuomioistuimen mukaan yhteisyrityksen tase oli vuoden 2010 lopulla 53 500 000 euroa positiivinen ja että pankkitalletukset olivat 57 200 000 euroa; panee merkille, että tilanne oli seurausta seuraavista seikoista:

                              —

                              osakkaiden rahoitusosuudet: 55 600 000 euroa,

                              —

                              edellisen vuoden tulos: 86 500 000 euroa,

                              —

                              maksut yhteisyritykselle: 84 900 000 euroa,

                              —

                              määrärahojen siirto: 3 700 000 euroa;

                  3.

                  huomauttaa yhteisyritykselle, että tämä asiantila on talousarvion tasapainon periaatteen vastainen; panee kuitenkin merkille, että yhteisyritys vastasi tilintarkastustuomioistuimelle, että käteisvarat laskivat 34 prosenttia vuonna 2010 vuoteen 2009 verrattuna ja että osakkaiden maksamista 55 600 000 euron maksuosuuksista 43 800 000 euroa saatiin vuoden 2010 viimeisillä viikoilla varmistamaan toiminnan rahoitus vuonna 2011; pyytää yhteisyritystä laatimaan toimintasuunnitelman, joka sisältää konkreettisia toimia ja määräaikoja talousarvionsa tasapainottamiseksi, ja ilmoittamaan tästä vastuuvapauden myöntävälle viranomaiselle;

                  4.

                  korostaa, että SESARin varainhoitoa koskevien sääntöjen 6 artiklan mukaan menoon ei saa sitoutua eikä sitä saa hyväksyä maksettavaksi, jos se ylittää vahvistetun määrärahan; on hyvin huolestunut siitä, että kahdessa budjettikohdassa maksettavaksi oli kuitenkin hyväksytty määrä, joka oli vahvistettua määrärahaa (hallintomenojen kohdalla 11 prosenttia ja selvitysten ja kehittämistoimien kohdalla 9 prosenttia) suurempi; panee merkille, että yhteisyritys katsoo voivansa kirjata maksuihin käytettävien määrärahojen kokonaismäärän vain kerran vuosien 2007–2016 kokonaistalousarvioon, jotta kokonaisbudjetin enimmäismäärä ei ylity SESAR-hankkeen kehitysvaiheen loppuessa vuonna 2016; muistuttaa yhteisyritystä, että sen on noudatettava omia varainhoitoa koskevia sääntöjään, ja olettaa, että vahvistettua määrärahaa suuremmat maksettavaksi hyväksytyt määrät eivät toistu tulevina varainhoitovuosina;

         Sisäisen valvonnan järjestelmät

                  5.

                  panee merkille, että yhteisyritys alkoi vuonna 2010 käyttää samoja varainhoidon tietojärjestelmiä (ABAC ja SAP) kuin komissio; pitää valitettavana, että yhteisyrityksen operatiivista ohjelmanhallintajärjestelmää ei ollut integroitu näihin varainhoidon tietojärjestelmiin ja että tilinpitäjä ei ollut vuoden 2010 loppuun mennessä validoinut järjestelmien perustana olevia toimintaprosesseja, vaikka validointia edellytetään SESARin varainhoitoa koskevissa säännöissä;

                  6.

                  toteaa, että yhteisyrityksen mukaan se on kehittänyt varainhoito- ja talousarviotietoja täydentävän operatiivisen ohjelmanhallintajärjestelmän, ja katsoo sen integroineen järjestelmiään niin paljon kuin mahdollista ottaen huomioon sen rajoitukset ABACin ja SAP:n käytössä; panee lisäksi merkille, että yhteisyritys suunnitteli ottavansa käyttöön ABAC Assets- ja ABAC Contract -ohjelmat vuoden 2011 loppuun mennessä ja että tilinpitäjän kertomuksen paikallisten järjestelmien validoinnista piti valmistua vuonna 2011;

                  7.

                  pyytää yhteisyritystä ilmoittamaan vastuuvapauden myöntävälle viranomaiselle

                              —

                              yhteisyrityksen rajoituksista ABACin ja SAP:n käytössä;

                              —

                              tietojen perustana olevien toimintaprosessien ja etenkin paikallisten järjestelmien validoinnin tilasta;

                  8.

                  kehottaa yhteisyritystä kuitenkin integroimaan varainhoidon tietojärjestelmänsä (ABAC ja SAP) operatiiviseen ohjelmanhallintajärjestelmään, jolloin kustannukset voidaan liittää tiettyihin työosioihin ja toimintakulujen rahoituslähde voidaan yksilöidä;

         Hankehallinto

                  9.

                  toteaa, että yhteisyrityksen vuotuisen toimintakertomuksen mukaan vuonna 2010 SESAR-ohjelma koostui 304 hankkeesta, joista 171 aloitettiin vuonna 2009 ja 114 käynnistettiin vuonna 2010; panee merkille, että 80,9 prosenttia hankkeista on toteutusvaiheessa, lukuun ottamatta hankkeita, jotka on peruttu (3) tai keskeytetty (10); panee merkille, että yhteisyritys antoi kaikista perutuista tai keskeytetyistä hankkeista selvityksen ja ilmoitti, mihin korjaaviin toimenpiteisiin on ryhdytty; panee tällä hetkellä keskeytettyjen hankkeiden osalta erityisesti merkille seuraavaa:

                              —

                              noin 60 prosenttia liittyy toimintoihin, jotka edellyttävät sitä, että toiset hankkeet tuottavat tulosta, ennen kuin nämä voidaan käynnistää uudelleen;

                              —

                              noin 20 prosentilla hankkeista ei ole varmaa kytkentää muihin ohjelmatoimintoihin;

                        toteaa, että loput 20 prosenttia hankkeista on keskeytetty, koska niillä ei ole selvää yhteyttä tuleviin toimintoihin tai yleissuunnitelmaan;

                  10.

                  kehottaa yhteisyritystä tiedottamaan edelleen vastuuvapauden myöntävälle viranomaiselle siitä, missä vaiheessa SESAR-ohjelmaan sisältyvien hankkeiden toteutus on, ja esittämään saavutetut tulokset;

         Toiminta

                  11.

                  kannustaa komissiota ja jäsenvaltioita tehostamaan entisestään yhtenäistä eurooppalaista ilmatilaa koskevien asetusten täytäntöönpanoa ja parantamaan sitä kautta SESAR-hankkeeseen tehtyjen investointien vaikuttavuutta;

                  12.

                  korostaa, että varoja on hallinnoitava asianmukaisesti ja että yhteisyritys on tärkeä hanke yhtenäisen eurooppalaisen ilmatilan toteutumisen kannalta;

                  13.

                  toteaa, että vuotuisen toimintakertomuksen mukaan tehtiin kokonaisarviointi SESAR-ohjelman täytäntöönpanomallista ja sen päätelmissä korostettiin tarvetta jakaa ohjelman korkean tason tavoitteet teknisemmälle ja toiminnalliselle tasolle ja määritellä yksityiskohtaisesti, mitä on tehtävä, kenen toimesta ja milloin, ja tällä tavoin yksilöidä selvästi SESARin validoidut tuotokset, jotka myötävaikuttavat SESARin kehitysvaiheen tavoitteisiin sekä vuoden 2012 strategisiin tavoitteisiin; pyytää yhteisyritystä laatimaan toimintasuunnitelman, joka sisältää konkreettisia toimia ja määräaikoja, kokonaisarvioinnin tulosten käsittelemiseksi;

                  14.

                  panee lisäksi merkille, että vuoden 2009 lopulla päätettiin luoda yhteinen SESAR-täytäntöönpanokehys, jotta mahdollistettaisiin ohjelmien ja hankkeiden asianmukainen hallinnointi rationalisoitujen seuranta- ja valvontatoimintojen avulla; panee merkille, että vuoden 2010 lopussa täytäntöönpanokehys on kokonaan määritelty ja noin 85 prosenttia siitä on toteutettu ja käytössä; kehottaa yhteisyritystä tiedottamaan vastuuvapauden myöntävälle viranomaiselle, missä vaiheessa täytäntöönpanokehyksen toteutus ja käyttö on, ja raportoimaan saavutetusta edistymisestä;

                  15.

                  panee merkille, että komissio toteutti yhteisyrityksen ensimmäisen väliarvioinnin vuonna 2010; panee merkille, että arvioinnissa korostetaan yhteisyrityksen kykyä tarjota optimaalinen vastaus ilmatilan käyttäjien ja palveluntarjoajien tarpeisiin; katsoo kuitenkin, että ulkopuolisten ja riippumattomien asiantuntijoiden olisi tehtävä väli- ja muut arvioinnit;

         Sisäinen tarkastus

                  16.

                  panee tyytyväisenä merkille, että yhteisyrityksen pääjohtaja perusti vuoden 2010 lopulla sisäisen tarkastuksen toiminnon (IAC), nimitti yhteisyrityksen entisen sisäisen tarkastajan IAC-tehtäviin ja hyväksyi IAC:n tarkastusohjelman vuodelle 2011;

                  17.

                  panee merkille, että lopullisesta tilinpäätöksestä ilmenee, että yhteisyritys allekirjoitti tarkastusta koskevan puitesopimuksen toukokuussa 2010;

                  18.

                  panee tyytyväisenä merkille, että yhteisyritys ja komissio ovat määritelleet aiempaa yksiselitteisemmin komission sisäisen tarkastuksen ja yhteisyrityksen sisäisen tarkastuksen toiminnon operatiiviset roolit; huomauttaa kuitenkin, että yhteisyrityksen yhtiöjärjestystä ei ole muutettu;

                  19.

                  panee tyytyväisenä merkille, että komission sisäinen tarkastus on vahvistanut, että se vastaa yleisen varainhoitoasetuksen nojalla yhteisyritysten sisäisestä tarkastuksesta, ja että yhteisyrityksen hallintoneuvosto on tämän perusteella muuttanut sisäisen tarkastuksen toiminnon peruskirjaa;

         Osakkaiden maksuosuuksien viivästyminen

                  20.

                  on huolestunut siitä, että yhteisyrityksen osakkaiden vuosittaisille käteissuorituksille asetettua määräaikaa ei noudatettu; panee merkille, että viivästykset vaihtelivat 12:sta 113 päivään ja että vuoden 2010 lopulla kaksi osakasta ei ollut maksanut osuuttaan lainkaan; panee merkille yhteisyrityksen vastauksen, että puuttuvat maksuosuudet saatiin vuoden 2011 alussa;

         Yleisiä huomioita yhteisyrityksistä

                  21.

                  korostaa, että komissio on tähän mennessä perustanut seitsemän yhteisyritystä Euroopan unionin toiminnasta tehdyn sopimuksen 187 artiklan nojalla; panee merkille, että kuusi yhteisyritystä (IMI, ARTEMIS, ENIAC, CLEAN SKY, FCH ja ITER-F4E) toimivat tutkimusalalla komission tutkimuksen ja innovoinnin pääosaston ja tietoyhteiskunnan ja viestinten pääosaston alaisuudessa ja että yhdelle yhteisyritykselle on annettu tehtäväksi kehittää uusi ilmaliikenteen hallintajärjestelmä (SESAR) eli se toimii liikennealalla ja sen toimintaa valvoo liikenteen ja liikkumisen pääosasto;

                  22.

                  panee merkille, että yhteisyritysten varojen ohjeelliseksi kokonaismääräksi koko toimintakaudelle määritettiin 21 793 000 000 euroa;

                  23.

                  panee merkille, että unionin kokonaisosuudeksi yhteisyrityksistä koko toimintakaudelle määritettiin 11 489 000 000 euroa;

                  24.

                  panee merkille, että varainhoitovuonna 2010 Euroopan unionin osuus yhteisyritysten talousarviosta oli 505 000 000 euroa;

                  25.

                  kehottaa komissiota välittämään vastuuvapauden myöntävälle viranomaiselle vuosittain konsolidoidut tiedot kokonaisrahoituksesta, jonka kukin yhteisyritys saa vuosittain unionin yleisestä talousarviosta, jotta varmistetaan avoimuus ja selvyys unionin varojen käytöstä ja palautetaan eurooppalaisten veronmaksajien luottamus;

                  26.

                  panee tyytyväisenä merkille ARTEMIS-yhteisyrityksen aloitteen sisällyttää vuotuiseen toimintakertomukseensa tietoja meneillään olevien hankkeiden valvonnasta ja tarkastelusta; katsoo, että myös muiden yhteisyritysten olisi sovellettava tätä käytäntöä;

                  27.

                  palauttaa mieliin, että yhteisyritykset ovat julkis- ja yksityissektorin kumppanuuksia ja että näin ollen niissä yhdistyvät julkiset ja yksityiset intressit; katsoo, että näissä olosuhteissa eturistiriidan todennäköisyyttä ei pitäisi sivuuttaa vaan se pitäisi käsitellä asianmukaisesti; pyytääkin yhteisyrityksiä ilmoittamaan vastuuvapauden myöntävälle viranomaiselle niistä varmennusmekanismeista, joita niiden rakenteissa on olemassa ja jotka mahdollistavat eturistiriitojen asianmukaisen hoidon ja estämisen;

                  28.

                  panee merkille, että yhteisyritykset ovat suhteellisen pieniä rakenteita ja että ne ovat keskittyneet maantieteellisesti, lukuun ottamatta yhteisyritystä ITERiä ja fuusioenergian kehittämistä varten; katsoo siksi, että niiden olisi yhdistettävä resurssejaan mahdollisuuksien mukaan;

                  29.

                  pyytää tilintarkastustuomioistuinta antamaan vastuuvapauden myöntävälle viranomaiselle tietoa siitä, mitä jatkotoimia on aiheutunut huomautuksista, joita se teki kunkin yhteisyrityksen osalta niiden varainhoitovuoden 2011 tilinpäätöksiä koskevissa kertomuksissaan;

                  30.

                  pyytää tilintarkastustuomioistuinta toimittamaan kohtuullisessa määräajassa parlamentille erityiskertomuksen lisäarvosta, jota yhteisyritysten perustamisesta on saatu unionin tutkimusta, teknologista kehitystyötä ja esittelyä koskevien ohjelmien alalla; panee lisäksi merkille, että kyseisessä kertomuksessa olisi esitettävä myös arvio yhteisyritysten tehokkuudesta.

         (1)  EUVL C 368, 16.12.2011, s. 32.

         (2)  EYVL L 248, 16.9.2002, s. 1.

         (3)  EUVL L 352, 31.12.2008, s. 12.

         (4)  EYVL L 357, 31.12.2002, s. 72.


title: 2012/472/EU: Neuvoston päätös, annettu 26 päivänä huhtikuuta 2012 , matkustajarekisteritietojen käyttöä ja siirtämistä Yhdysvaltojen sisäisen turvallisuuden ministeriölle koskevan Amerikan yhdysvaltojen ja Euroopan unionin sopimuksen tekemisestä#Amerikan yhdysvaltojen ja Euroopan unionin sopimus matkustajarekisteritietojen käytöstä ja siirtämisestä Yhdysvaltojen sisäisen turvallisuuden ministeriölle

text:
               11.8.2012

               FI

               Euroopan unionin virallinen lehti

               L 215/4

         NEUVOSTON PÄÄTÖS,
   annettu 26 päivänä huhtikuuta 2012,
   matkustajarekisteritietojen käyttöä ja siirtämistä Yhdysvaltojen sisäisen turvallisuuden ministeriölle koskevan Amerikan yhdysvaltojen ja Euroopan unionin sopimuksen tekemisestä
   (2012/472/EU)
   EUROOPAN UNIONIN NEUVOSTO, joka
   ottaa huomioon Euroopan unionin toiminnasta tehdyn sopimuksen ja erityisesti sen 82 artiklan 1 kohdan d alakohdan ja 87 artiklan 2 kohdan a alakohdan yhdessä sen 218 artiklan 6 kohdan a alakohdan kanssa,
   ottaa huomioon Euroopan komission ehdotuksen,
   ottaa huomioon Euroopan parlamentin hyväksynnän (1),
   sekä katsoo seuraavaa:

               (1)

               Neuvosto antoi 2 päivänä joulukuuta 2010 päätöksen, jolla komissio valtuutettiin aloittamaan neuvottelut unionin ja Amerikan yhdysvaltojen välillä matkustajarekisteritietojen (Passenger Name Records), jäljempänä ’PNR-tiedot’, siirtämisestä ja käytöstä terrorismin ja muun vakavan kansainvälisen rikollisuuden ehkäisemiseksi ja torjumiseksi, sekä neuvotteluohjeet.

               (2)

               Neuvoston päätöksen 2012/471/EU (2) mukaisesti matkustajarekisteritietojen käyttöä ja siirtämistä Yhdysvaltojen sisäisen turvallisuuden ministeriölle koskeva Euroopan unionin ja Amerikan yhdysvaltojen välinen sopimus, jäljempänä ’sopimus’, allekirjoitettiin 14 päivänä joulukuuta 2011 sillä varauksella, että se tehdään.

               (3)

               Sopimuksessa kunnioitetaan perusoikeuksia ja noudatetaan Euroopan unionin perusoikeuskirjassa tunnustettuja periaatteita, erityisesti sen 7 artiklassa tunnustettua oikeutta nauttia yksityis- ja perhe-elämän kunnioitusta, sen 8 artiklassa tunnustettua oikeutta henkilötietojen suojaan ja sen 47 artiklassa tunnustettua oikeutta tehokkaisiin oikeussuojakeinoihin ja puolueettomaan tuomioistuimeen. Tätä sopimusta olisi sovellettava kyseisten oikeuksien ja periaatteiden mukaisesti.

               (4)

               Euroopan unionista tehtyyn sopimukseen ja Euroopan unionin toiminnasta tehtyyn sopimukseen liitetyssä, Yhdistyneen kuningaskunnan ja Irlannin asemasta vapauden, turvallisuuden ja oikeuden alueen osalta tehdyssä pöytäkirjassa N:o 21 olevan 3 artiklan mukaisesti Yhdistynyt kuningaskunta on ilmoittanut haluavansa osallistua tämän päätöksen hyväksymiseen ja soveltamiseen.

               (5)

               Euroopan unionista tehtyyn sopimukseen ja Euroopan unionin toiminnasta tehtyyn sopimukseen liitetyssä, Yhdistyneen kuningaskunnan ja Irlannin asemasta vapauden, turvallisuuden ja oikeuden alueen osalta tehdyssä pöytäkirjassa N:o 21 olevan 1 ja 2 artiklan mukaisesti Irlanti ei osallistu tämän päätöksen hyväksymiseen, päätös ei sido Irlantia eikä sitä sovelleta Irlantiin, sanotun kuitenkaan rajoittamatta mainitun pöytäkirjan 4 artiklan soveltamista.

               (6)

               Euroopan unionista tehtyyn sopimukseen ja Euroopan unionin toiminnasta tehtyyn sopimukseen liitetyssä, Tanskan asemaa koskevassa pöytäkirjassa N:o 22 olevan 1 ja 2 artiklan mukaisesti Tanska ei osallistu tämän päätöksen antamiseen eikä se sido Tanskaa eikä sitä sovelleta Tanskaan.

               (7)

               Sopimus olisi hyväksyttävä,

         ON HYVÄKSYNYT TÄMÄN PÄÄTÖKSEN:
   1 artikla
   Hyväksytään matkustajarekisteritietojen käytöstä ja siirtämisestä Yhdysvaltojen sisäisen turvallisuuden ministeriölle tehty Amerikan yhdysvaltojen ja Euroopan unionin sopimus unionin puolesta.
   Sopimuksen teksti on liitetty tähän päätökseen.
   2 artikla
   Neuvoston puheenjohtaja nimeää yhden tai useamman henkilön, jolla on oikeus vaihtaa Euroopan unionin puolesta sopimuksen 27 artiklassa tarkoitetut ilmoitukset osoitukseksi siitä, että unioni suostuu sitoutumaan sopimukseen.
   3 artikla
   Tämä päätös tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.

      Tehty Luxemburgissa 26 päivänä huhtikuuta 2012.

            Neuvoston puolesta

            Puheenjohtaja

         M. BØDSKOV

      (1)  Hyväksyntä annettu 19. huhtikuuta 2012 (ei vielä julkaistu virallisessa lehdessä).

      (2)  Ks. tämän virallisen lehden s. 1.

      KÄÄNNÖS
      Amerikan yhdysvaltojen ja Euroopan unionin
      SOPIMUS
      matkustajarekisteritietojen käytöstä ja siirtämisestä Yhdysvaltojen sisäisen turvallisuuden ministeriölle
      AMERIKAN YHDYSVALLAT,
      jäljempänä myös ’Yhdysvallat’, sekä
      EUROOPAN UNIONI,
      jäljempänä myös ’EU’,
      yhdessä jäljempänä ’osapuolet’, jotka
      HALUAVAT estää ja torjua tehokkaasti terrorismia ja vakavaa kansainvälistä rikollisuutta suojellakseen kumpikin demokraattista yhteiskuntaansa ja yhteisiä arvojaan,
      HALUAVAT tehostaa ja edistää osapuolten välistä yhteistyötä transatlanttisen kumppanuuden hengessä,
      TUNNUSTAVAT valtioiden oikeuden ja velvollisuuden varmistaa kansalaistensa turvallisuus ja suojella rajojaan sekä ovat tietoisia kaikkien kansojen velvollisuudesta suojella elämää ja yleistä turvallisuutta mukaan lukien kansainvälisen liikenteen matkustajien turvallisuus,
      OVAT VAKUUTTUNEITA siitä, että tiedonvaihto on olennainen osa terrorismin ja vakavan kansainvälisen rikollisuuden torjuntaa ja että tässä yhteydessä matkustajarekisteritietojen (Passenger Name Records), jäljempänä ’PNR-tiedot’, käsittely ja käyttö on välttämätön keino sellaisen tiedon hankintaan, jota ei voida saada muilla tavoin,
      PYRKIVÄT MÄÄRÄTIETOISESTI ehkäisemään ja torjumaan terrorismia ja kansainvälistä rikollisuutta kunnioittaen samalla perusoikeuksia ja -vapauksia sekä tunnustaen yksityisyyden ja henkilötietojen suojelun merkityksen,
      OTTAVAT HUOMIOON kansainväliset asiakirjat, Yhdysvaltojen lait ja säännökset, joiden nojalla kaikkien kansainvälistä matkustajaliikennettä Yhdysvaltoihin tai Yhdysvalloista harjoittavien lentoyhtiöiden on saatettava sisäisen turvallisuuden ministeriön käyttöön PNR-tiedot, jotka on kerätty ja tallennettu lentoyhtiön automaattisiin varaus- ja lähtöselvitysjärjestelmiin, sekä vastaavat EU:ssa täytäntöönpannut tai -pantavat vaatimukset,
      PANEVAT MERKILLE, että sisäisen turvallisuuden ministeriö käsittelee ja käyttää tämän sopimuksen mukaisesti PNR-tietoja terrorismirikosten ja kansainvälisen rikollisuuden estämiseksi, havaitsemiseksi, tutkimiseksi ja niistä syytteeseen panemiseksi noudattaen suojatoimia yksityisyyden ja henkilötietojen suojaamiseksi,
      KOROSTAVAT sen merkitystä, että kansainvälisen poliisiyhteistyön ja oikeudellisen yhteistyön edistämiseksi Yhdysvallat jakaa PNR-tiedot ja niistä peräisin olevat olennaiset ja asianmukaiset analyyttiset tiedot Euroopan unionin jäsenvaltioiden, jäljempänä ’EU:n jäsenvaltiot’, toimivaltaisten poliisi- ja oikeusviranomaisten sekä Europolin tai Eurojustin kanssa,
      TUNNUSTAVAT molempien osapuolten lainsäädännössä ja perustamisasiakirjoissa ilmenevät pitkät yksityisyyden kunnioittamisen perinteet,
      OTTAVAT HUOMIOON Euroopan unionista tehdyn sopimuksen 6 artiklan mukaiset EU:n sitoumukset, jotka koskevat perusoikeuksien kunnioittamista, Euroopan unionin toiminnasta tehdyn sopimuksen 16 artiklassa vahvistetun oikeuden yksityisyyden suojaan henkilötietojen käsittelyssä sekä suhteellisuus- ja tarpeellisuusperiaatteet, jotka koskevat ihmisoikeuksien ja perusvapauksien suojaamiseksi tehdyn eurooppalaisen yleissopimuksen 8 artiklassa, yksilöiden suojelua henkilötietojen automaattisessa tietojenkäsittelyssä koskevassa Euroopan neuvoston yleissopimuksessa N:o 108 ja sen lisäpöytäkirjassa N:o 181 ja Euroopan unionin perusoikeuskirjan 7 ja 8 artiklassa vahvistettua oikeutta nauttia yksityis- ja perhe-elämän kunnioitusta, yksityisyyden kunnioitusta sekä oikeutta henkilötietojen suojaan,
      OTTAVAT HUOMIOON, että sisäisen turvallisuuden ministeriöllä on tällä hetkellä yksilön yksityisyyden suojelemiseksi ja tietojen eheyden varmistamiseksi luotettavat menettelyt mukaan luettuina fyysiset turvatoimet, tietoihin pääsyn valvonta, tietojen eriyttäminen ja salaaminen, tarkastusvalmiudet ja tehokkaat vastuuvelvollisuusjärjestelyt,
      TUNNUSTAVAT, että tietojen laatu, tarkkuus, eheys ja turvallisuus on tärkeää turvata, ja määrittelevät tarvittavan vastuuvelvollisuuden sen varmistamiseksi, että näitä periaatteita noudatetaan,
      PANEVAT MERKILLE erityisesti avoimuusperiaatteen ja eri keinot, joilla Yhdysvallat varmistaa, että matkustajat, joiden PNR-tietoja sisäisen turvallisuuden ministeriö kerää, saavat tietoa PNR-tietojen tarpeellisuudesta ja niiden käytöstä,
      TUNNUSTAVAT MYÖS, että PNR-tietojen kerääminen ja analysointi on välttämätöntä, jotta sisäisen turvallisuuden ministeriö voi suorittaa rajaturvallisuustehtäväänsä huolehtien samalla, että PNR-tietojen keruu ja käyttö pysyy asianmukaisella ja tarkoitukseensa välttämättömällä tasolla,
      TUNNUSTAVAT, että tämä sopimus ja sen täytäntöönpano huomioon ottaen sisäisen turvallisuuden ministeriön katsotaan tarjoavan riittävän tietosuojan tason sille siirrettyjen PNR-tietojen käsittelyssä ja käytössä,
      OTTAVAT HUOMIOON, että Yhdysvallat ja Euroopan unioni ovat sitoutuneet huolehtimaan rikollisuutta ja terrorismia torjuessaan korkeatasoisesta henkilötietojen suojasta ja aikovat päättäväisesti ja viipymättä päästä sopimukseen rikollisuuden ja terrorismin torjunnan yhteydessä vaihdettujen henkilötietojen kattavasta suojelusta yhteisiä päämääriä edistäen,
      TUNNUSTAVAT osapuolten vuosina 2004 ja 2007 tekemien, PNR-tietojen siirtämistä koskevien sopimusten myönteiset yhteiset tarkastelut vuosina 2005 ja 2010,
      PANEVAT MERKILLE, että osapuolille ja EU:n jäsenvaltioille on hyödyksi vaihtaa tietoja tämän sopimuksen asianomaisten artiklojen mukaisesta PNR-tietojen siirtotavasta ja PNR-tietojen siirtämisestä edelleen, ja panevat lisäksi merkille, että EU:lle on eduksi, että tämä tapahtuu sopimuksessa määrätyn neuvottelu- ja tarkastelumenettelyn yhteydessä,
      VAHVISTAVAT, ettei tämä sopimus muodosta ennakkotapausta millekään muulle tulevalle osapuolten väliselle tai jommankumman osapuolen ja jonkin muun osapuolen väliselle järjestelylle, joka koskee PNR-tietojen tai muiden tietojen käsittelyä, käyttöä tai siirtoa tai tietosuojaa,
      TUNNUSTAVAT asiaan liittyvät suhteellisuus-, merkityksellisyys- ja tarpeellisuusperiaatteet, jotka muodostavat tämän sopimuksen ja sen täytäntöönpanon perustan Euroopan unionissa ja Yhdysvalloissa, sekä
      OTTAVAT HUOMIOON osapuolten mahdollisuuden keskustella jatkossa meriliikenteeseen liittyvien PNR-tietojen siirrosta,
      SOPIVAT SEURAAVAA:
      I   LUKU

         YLEISET MÄÄRÄYKSET

      1 artikla
      Tarkoitus
      1.   Tämän sopimuksen tarkoitus on varmistaa turvallisuus ja suojella elämää ja yleistä turvallisuutta.
      2.   Tämän vuoksi sopimuksessa määritellään osapuolten velvollisuudet, jotka liittyvät PNR-tietojen siirtämistä, käsittelyä, käyttämistä ja suojelemista määrittäviin ehtoihin.
      2 artikla
      Soveltamisala
      1.   Kansainvälisen siviili-ilmailujärjestön ohjeiden mukaisesti PNR-tiedoilla tarkoitetaan lentoliikenteenharjoittajien tai niiden valtuuttamien edustajien perustamia ja niiden varausjärjestelmiin, lähtöselvitysjärjestelmiin tai vastaaviin samaan tarkoitukseen tarkoitettuihin järjestelmiin, yhdessä jäljempänä ’varausjärjestelmät’, sisältyviä tiedostoja jokaisesta matkasta, jonka matkustaja on varannut tai joka on varattu hänen puolestaan. Tarkemmin PNR-tiedoilla tarkoitetaan tässä sopimuksessa tietoja, jotka luetellaan tämän sopimuksen liitteessä, jäljempänä ’liite’.
      2.   Tätä sopimusta sovelletaan liikenteenharjoittajiin, jotka suorittavat matkustajalentoja Euroopan unionin ja Yhdysvaltojen välillä.
      3.   Tätä sopimusta sovelletaan myös liikenteenharjoittajiin, jotka on rekisteröity tai jotka tallentavat tietoja Euroopan unionissa ja suorittavat matkustajalentoja Yhdysvaltoihin tai Yhdysvalloista.
      3 artikla
      PNR-tietojen luovuttaminen
      Osapuolet sopivat, että liikenteenharjoittajat toimittavat varausjärjestelmiinsä sisältyvät PNR-tiedot Yhdysvaltojen sisäisen turvallisuuden ministeriölle sen normien edellyttämällä tavalla ja mukaisesti sekä tätä sopimusta noudattaen. Jos liikenteenharjoittajien toimittamiin PNR-tietoihin sisältyy muita tietoja kuin liitteessä luetellut tiedot, sisäisen turvallisuuden ministeriö poistaa tällaiset tiedot heti ne saatuaan.
      4 artikla
      PNR-tietojen käyttö
      1.   Yhdysvallat kerää, käyttää ja käsittelee PNR-tietoja seuraavien tekojen estämistä, havaitsemista, tutkimista ja niistä syytteeseen asettamista varten:

                  a)

                  terrorismirikokset ja niihin liittyvät rikokset, mukaan lukien

                              i)

                              toimet,

                                          1.

                                          joihin liittyy väkivallanteko tai teko, joka on vaaraksi ihmishengelle, omaisuudelle tai infrastruktuurille, ja

                                          2.

                                          joiden tavoitteena vaikuttaa olevan

                                                      a)

                                                      siviiliväestön pelottelu tai pakottaminen,

                                                      b)

                                                      valtion hallituksen politiikkaan vaikuttaminen pelottelulla tai pakottamisella, tai

                                                      c)

                                                      valtion hallituksen toimintaan vaikuttaminen joukkotuhonnalla, salamurhalla, sieppauksella tai panttivangiksi ottamisella;

                              ii)

                              toimet, jotka ovat sovellettavien terrorismia koskevien kansainvälisten yleissopimusten ja pöytäkirjojen soveltamisalaan kuuluvia rikoksia ja niissä sellaisiksi määriteltyjä;

                              iii)

                              varojen tarjoaminen tai kerääminen millä tahansa keinoin joko suoraan tai välillisesti siinä tarkoituksessa, että kyseiset varat tai osa niistä olisi käytettävä jonkin i tai ii alakohdassa tarkoitetun teon toteuttamiseen, tai tietäen, että kyseiset varat tai osa niistä käytetään tällaiseen tarkoitukseen;

                              iv)

                              yritykset toteuttaa jokin i, ii tai iii alakohdassa tarkoitetuista teoista;

                              v)

                              osallistuminen avunantajana johonkin i, ii tai iii alakohdassa tarkoitetuista teoista;

                              vi)

                              jonkin i, ii tai iii alakohdassa tarkoitetun teon organisointi tai muiden johtaminen sellaisen toteuttamisessa;

                              vii)

                              jonkin i, ii tai iii alakohdassa tarkoitetun teon edistäminen jollain muulla tavalla;

                              viii)

                              uhkaaminen i alakohdassa tarkoitetulla teolla olosuhteissa, jotka tekevät uhkauksesta uskottavan;

                  b)

                  muut rikokset, joista on rangaistuksena vähintään kolme vuotta vankeutta ja jotka ovat luonteeltaan kansainvälisiä.
                  Rikos katsotaan luonteeltaan kansainväliseksi, erityisesti jos

                              i)

                              se tehdään useammassa kuin yhdessä valtiossa;

                              ii)

                              se tehdään yhdessä valtiossa, mutta huomattava osa sen valmistelusta, suunnittelusta, johtamisesta tai valvonnasta tapahtuu toisessa valtiossa;

                              iii)

                              se tehdään yhdessä valtiossa, mutta siihen on osallistunut järjestäytynyt rikollisryhmä, joka harjoittaa rikollista toimintaa useammassa kuin yhdessä valtiossa;

                              iv)

                              se tehdään yhdessä valtiossa, mutta sillä on huomattavia vaikutuksia toisessa valtiossa; tai

                              v)

                              se tehdään yhdessä valtiossa ja sen tekijä on toisessa valtiossa tai aikoo matkustaa toiseen valtioon.

            2.   PNR-tietoja voidaan käyttää ja käsitellä tapauskohtaisesti, jos se on välttämätöntä vakavan uhkan torjumiseksi ja henkilön elintärkeiden etujen suojaamiseksi, tai tuomioistuimen määräyksestä.
      3.   Sisäisen turvallisuuden ministeriö voi käyttää ja käsitellä PNR-tietoja tunnistaakseen henkilöitä, joita kuulustellaan tai tutkitaan tarkemmin heidän saapuessaan Yhdysvaltoihin tai poistuessaan sieltä tai joita voi olla aiheellista tutkia tarkemmin.
      4.   Edellä olevat 1, 2 ja 3 kohta eivät rajoita kansallista lainvalvontaa, tuomiovaltaa tai menettelyjä, jos PNR-tietojen käytön ja käsittelyn yhteydessä havaitaan muita lain rikkomuksia tai viitteitä sellaisista.
      II   LUKU

         PNR-TIETOJEN KÄYTTÖÖN SOVELLETTAVAT SUOJATOIMET

      5 artikla
      Tietoturva
      1.   Sisäisen turvallisuuden ministeriö varmistaa, että PNR-tietoihin sisältyvien henkilötietojen suojelemiseksi tahattomalta, laittomalta tai luvattomalta tuhoamiselta, hukkaamiselta, paljastamiselta, muuttamiselta, tietoihin pääsyltä, käsittelyltä tai käytöltä noudatetaan asianmukaisia teknisiä toimenpiteitä ja organisatorisia järjestelyjä.
      2.   Sisäisen turvallisuuden ministeriö käyttää asianmukaista tekniikkaa varmistaakseen tietosuojan ja -turvan sekä tietojen luottamuksellisuuden ja eheyden. Se varmistaa erityisesti, että

                  a)

                  sovelletaan toimivaltaisten viranomaisten tunnustamia salaus-, luvananto- ja dokumentointimenettelyjä. Erityisesti pääsy PNR-tietoihin on suojattava ja rajoitettava siihen erikseen valtuutetuille virkamiehille;

                  b)

                  PNR-tietoja säilytetään suojatussa fyysisessä ympäristössä, ja ne suojataan turvajärjestelyillä fyysisen tunkeutumisen varalta; ja

                  c)

                  on olemassa mekanismi sen varmistamiseksi, että PNR-tietohaut suoritetaan 4 artiklan mukaisesti.

            3.   Jos yksityisyyttä loukataan (esimerkiksi luvaton tietoihin pääsy tai tietojen paljastaminen), sisäisen turvallisuuden ministeriö toteuttaa kohtuulliset toimenpiteet ilmoittaakseen asiasta tarpeen mukaan henkilöille, joita asia koskee, lievittääkseen luvattomasta henkilötietojen paljastamisesta koituvan vahingon riskiä sekä toteuttaakseen teknisesti toteuttamiskelpoisia korjaustoimenpiteitä.
      4.   Sisäisen turvallisuuden ministeriö ilmoittaa tämän sopimuksen soveltamisalan puitteissa ilman aiheetonta viivytystä asiaankuuluville eurooppalaisille viranomaisille merkittävistä yksityisyyden loukkauksista, jotka koskevat EU:n kansalaisten tai EU:n alueella asuvien PNR-tietoja ja jotka johtuvat tietojen tahattomasta tai laittomasta tuhoamisesta tai tahattomasta hukkaamisesta, muuttamisesta, luvattomasta paljastamisesta tai saataville asettamisesta tai muusta laittomasta käsittelystä tai käytöstä.
      5.   Yhdysvallat vahvistaa, että Yhdysvaltojen lainsäädäntö sisältää tehokkaita hallinnollisia, siviili- ja rikosoikeudellisia toimenpiteitä yksityisyyden loukkauksien varalta. Sisäisen turvallisuuden ministeriö voi toteuttaa aiheellisia kurinpitotoimia sellaisia henkilöitä kohtaan, jotka ovat vastuussa tällaisista yksityisyyden loukkauksista, kuten evätä pääsyn järjestelmään, antaa virallisen huomautuksen, alentaa henkilön arvoa tai vapauttaa hänet tehtävästä.
      6.   Sisäisen turvallisuuden ministeriö säilyttää lokitiedot tai dokumentoi kaiken PNR-tietoihin pääsyn ja tietojen käsittelyn ja käytön. Lokitietoja tai dokumentointitietoja käytetään ainoastaan valvontaan, tarkastukseen ja järjestelmien ylläpitoon tai muuten lain edellyttämällä tavalla.
      6 artikla
      Arkaluonteiset tiedot
      1.   Kun matkustajasta kerätyt PNR-tiedot sisältävät arkaluonteisia tietoja (esim. henkilötietoja ja tietoja, joista käyvät ilmi rotu tai etninen alkuperä, poliittiset mielipiteet, uskonnollinen tai filosofinen vakaumus, ammattiyhdistyksen jäsenyys, tai tietoja henkilön terveydentilasta tai sukupuolielämästä), sisäisen turvallisuuden ministeriö käyttää automaattisia järjestelmiä, jotka suodattavat ja häivyttävät arkaluonteiset tiedot. Sisäisen turvallisuuden ministeriö ei myöskään enempää käsittele tai käytä tällaisia tietoja muutoin kuin 3 ja 4 kohdan mukaisesti.
      2.   Sisäisen turvallisuuden ministeriö antaa Euroopan komissiolle 90 päivän kuluessa tämän sopimuksen voimaantulosta luettelon tunnuksista ja nimikkeistä, joilla eritellään poissuodatettavat arkaluonteiset tiedot.
      3.   Pääsy arkaluonteisiin tietoihin ja niiden käsittely ja käyttö sallitaan poikkeuksellisissa olosuhteissa, joissa henkilön elämä saattaa olla vaarassa tai vakavasti uhattuna. Näihin tietoihin pääsee ainoastaan rajoittavien menettelyjen mukaisesti tapauskohtaisesti sisäisen turvallisuuden ministeriön ylemmän tason johtajan luvalla.
      4.   Sisäisen turvallisuuden ministeriö poistaa arkaluonteiset tiedot lopullisesti 30 päivän kuluessa tällaisia tietoja sisältäneiden PNR-tietojen viimeisestä vastaanottopäivästä. Arkaluonteisia tietoja voidaan kuitenkin säilyttää Yhdysvaltojen lainsäädännössä säädetyn ajan jotakin tiettyä tutkintaa, syytteeseen asettamista tai seuraamusten täytäntöönpanoa varten.
      7 artikla
      Automaattiset yksittäispäätökset
      Yhdysvallat ei tee päätöksiä, joilla on merkittäviä kielteisiä vaikutuksia henkilöiden laillisiin etuihin, yksinomaan PNR-tietojen automaattisen käsittelyn ja käytön perusteella.
      8 artikla
      Tietojen säilyttäminen
      1.   Sisäisen turvallisuuden ministeriö säilyttää PNR-tiedot aktiivisessa tietokannassa enintään viisi vuotta. Kuuden ensimmäisen säilytyskuukauden kuluttua PNR-tiedoista erotetaan tunnistamisen mahdollistavat tiedot, ja tiedot salataan tämän artiklan 2 kohdan mukaisesti. Tähän aktiiviseen tietokantaan pääsevät ainoastaan tietyt erikseen valtuutetut virkamiehet, ellei tässä sopimuksessa muuta sallita.
      2.   Tunnistamisen mahdollistavien tietojen erottamiseksi henkilön tunnistamisen mahdollistavat tiedot salataan seuraavista PNR-tiedoista:

                  a)

                  nimi (nimet);

                  b)

                  muut PNR-tiedoissa olevat nimet;

                  c)

                  kaikki käytettävissä olevat yhteystiedot (mukaan lukien tietojen lähde);

                  d)

                  yleiset merkinnät, mukaan lukien muut lisätiedot (OSI), tiedot erityispalveluista (SSI) ja tiedot erityispalvelua koskevista pyynnöistä (SSR); ja

                  e)

                  kerätyt APIS-järjestelmän (Advance Passenger Information System) tiedot.

            3.   Aktiivisen ajanjakson jälkeen PNR-tiedot siirretään passiiviseen tietokantaan enintään kymmeneksi vuodeksi. Passiivista tietokantaa valvotaan vielä tarkemmin, pääsy siihen on vielä harvemmilla henkilöillä ja pääsyä edeltävän hyväksynnän valvonta tapahtuu korkeammalla tasolla. Passiivisessa tietokannassa tunnistamisen mahdollistavia tietoja ei liitetä takaisin PNR-tietoihin muutoin kuin lainvalvontatoimien yhteydessä ja ainoastaan johonkin tiettyyn asiaan, uhkaan tai riskiin liittyen. Passiivisessa tietokannassa tunnistamisen mahdollistavat tiedot voidaan liittää takaisin PNR-tietoihin 4 artiklan 1 kohdan b alakohdassa tarkoitetuista syistä vain ensimmäisen viiden vuoden aikana.
      4.   Passiivisen ajanjakson jälkeen säilytettävät tiedot on tehtävä täysin nimettömiksi poistamalla kaikki sellaiset tiedot, joiden perusteella PNR-tiedon kohteena oleva matkustaja voidaan tunnistaa, ilman mahdollisuutta tunnistamisen mahdollistavien tietojen liittämiseen takaisin.
      5.   Yksittäiseen tapaukseen tai tutkintaan liittyvät tiedot voidaan säilyttää aktiivitietokannassa, kunnes tapaus tai tutkinta arkistoidaan. Tämä kohta ei vaikuta yksittäisiä tutkinta- tai syytteeseenpanoasiakirjoja koskeviin tietojen säilytysvaatimuksiin.
      6.   Osapuolet sopivat tarkastelevansa 23 artiklan 1 kohdassa määrätyn arvioinnin yhteydessä tarvetta säilyttää tiedot kymmenen vuotta passiivisessa tietokannassa.
      9 artikla
      Syrjintäkielto
      Yhdysvallat varmistaa, että tämän sopimuksen mukaiseen PNR-tietojen käsittelyyn ja käyttöön sovellettavia suojatoimia sovelletaan tasapuolisesti kaikkiin matkustajiin ilman lainvastaista syrjintää.
      10 artikla
      Avoimuus
      1.   Sisäisen turvallisuuden ministeriö antaa matkustajille tietoa PNR-tietojen käytöstä ja käsittelystä seuraavia kanavia käyttäen:

                  a)

                  julkaisut Yhdysvaltojen virallisessa lehdessä (Federal Register);

                  b)

                  julkaisut ministeriön verkkosivuilla;

                  c)

                  ilmoitukset, joita liikenteenharjoittajat voivat sisällyttää kuljetussopimuksiin;

                  d)

                  perustuslain edellyttämä raportointi kongressille; ja

                  e)

                  muut mahdollisesti kehitettävät soveltuvat tavat.

            2.   Sisäisen turvallisuuden ministeriö julkaisee ja antaa EU:lle mahdollista julkaisemista varten tiedot menetelmistä ja toimintatavoista, jotka koskevat tietojen saantia, korjaamista tai oikaisua sekä muutoksenhakukeinoja.
      3.   Osapuolet tekevät yhteistyötä lentoliikennealan kanssa edistääkseen sitä, että matkustajille ilmoitetaan varaushetkellä sisäisen turvallisuuden ministeriön harjoittaman PNR-tietojen keräämisen, käsittelemisen ja käyttämisen tarkoituksesta sekä tietojen pyytämisestä, korjaamisesta ja muutoksenhakukeinoista.
      11 artikla
      Yksityishenkilöiden tiedonsaanti
      1.   Tiedonvapauslain (Freedom of Information Act) säännösten mukaisesti yksityishenkilöillä on kansalaisuudestaan, alkuperämaastaan tai asuinpaikastaan riippumatta oikeus pyytää itseään koskevat PNR-tiedot sisäisen turvallisuuden ministeriöltä. Sisäisen turvallisuuden ministeriö antaa kyseiset PNR-tiedot viipymättä, jollei tämän artiklan 2 ja 3 kohdan määräysten soveltamisesta muuta johdu.
      2.   PNR-tietojen sisällön paljastamiseen saatetaan Yhdysvaltojen lainsäädännön nojalla soveltaa kohtuullisia laillisia rajoituksia, esimerkiksi sellaisia, jotka saattavat olla välttämättömiä muun muassa yksityisyydensuojan, kansallisen turvallisuuden ja lainvalvonnan kannalta arkaluonteisten tietojen suojelemiseksi.
      3.   Jos tietoja kieltäydytään luovuttamasta tai niiden saantia rajoitetaan, tästä on ilmoitettava viipymättä kirjallisesti pyynnön esittäneelle henkilölle. Ilmoituksessa on mainittava oikeusperusta, jonka nojalla tietojen luovuttamisesta kieltäydytään, ja siinä on esitettävä Yhdysvaltojen lainsäädännön mukaiset muutoksenhakukeinot.
      4.   Sisäisen turvallisuuden ministeriö ei luovuta PNR-tietoja yleisölle lukuun ottamatta henkilöä, jonka PNR-tietoja on käsitelty ja käytetty, tai tämän edustajaa taikka Yhdysvaltojen lainsäädännön edellyttämiä tapauksia.
      12 artikla
      Yksityishenkilöiden korjaus- ja oikaisukeinot
      1.   Yksityishenkilöllä on kansalaisuudestaan, alkuperämaastaan tai asuinpaikastaan riippumatta oikeus pyytää, että sisäisen turvallisuuden ministeriö korjaa tai oikaisee hänen PNR-tietojaan tässä sopimuksessa määriteltyjen menettelyjen mukaisesti, mukaan luettuna mahdollisuus tietojen poistamiseen tai suojaamiseen.
      2.   Sisäisen turvallisuuden ministeriö ilmoittaa ilman aiheetonta viivytystä pyynnön esittäneelle henkilölle kirjallisesti päätöksestään, korjaako tai oikaiseeko se kyseisiä PNR-tietoja.
      3.   Jos tietoja kieltäydytään korjaamasta tai oikaisemasta kokonaan tai osittain, tästä on ilmoitettava viipymättä kirjallisesti pyynnön esittäneelle henkilölle. Ilmoituksessa on mainittava oikeusperusta, jonka nojalla toimenpiteestä kieltäydytään kokonaan tai osittain, ja siinä on esitettävä Yhdysvaltojen lainsäädännön mukaiset muutoksenhakukeinot.
      13 artikla
      Yksityishenkilöiden muutoksenhakukeinot
      1.   Yksityishenkilö, jonka henkilötietoja on käsitelty ja käytetty tämän sopimuksen vastaisella tavalla, voi kansalaisuudestaan, alkuperämaastaan tai asuinpaikastaan riippumatta hakea hallinnollisesti ja oikeudellisesti muutosta Yhdysvaltojen lainsäädännön mukaisella tehokkaalla tavalla.
      2.   Kenellä tahansa on oikeus pyrkiä hallinnollisesti riitauttamaan sisäisen turvallisuuden ministeriön päätöksiin, jotka koskevat PNR-tietojen käyttöä ja käsittelyä.
      3.   Hallintomenettelylain (Administrative Procedure Act) ja muiden sovellettavien lakien mukaisesti kenellä tahansa on oikeus hakea muutosta Yhdysvaltojen liittovaltion tuomioistuimelta mihinkä tahansa sisäisen turvallisuuden ministeriön lopulliseen viranomaispäätökseen. Lisäksi kenellä tahansa on oikeus hakea muutosta sovellettavan lainsäädännön ja seuraavien lakien asiaa koskevien säännösten mukaisesti:

                  a)

                  tiedonvapauslaki (Freedom of Information Act);

                  b)

                  tietokonepetoksista ja -väärinkäytöksistä annettu laki (Computer Fraud and Abuse Act);

                  c)

                  sähköisen viestinnän tietosuojalaki (Electronic Communications Privacy Act); ja

                  d)

                  muut Yhdysvaltojen lainsäädännön sovellettavat säännökset.

            4.   Erityisesti sisäisen turvallisuuden ministeriö tarjoaa kaikille yksityishenkilöille hallinnollisen keinon (tällä hetkellä sisäisen turvallisuuden ministeriön ohjelma ”DHS Traveler Redress Inquiry Program”, jäljempänä ”DHS TRIP -ohjelma”) ratkaista matkustamiseen liittyviä kysymyksiä mukaan luettuina PNR-tietojen käyttöön liittyvät kysymykset. DHS TRIP -ohjelma tarjoaa mahdollisuuden hakea muutosta, jos henkilö katsoo, että häntä on viivytetty tai estetty pääsemästä kaupalliselle lennolle, koska hänet on virheellisesti määritelty uhkaksi. Hallintomenettelylain ja Yhdysvaltojen säädöskokoelman 49 osaston 46110 pykälän mukaisesti tällaisella loukatulla henkilöllä on oikeus vedota Yhdysvaltojen liittovaltion tuomioistuimeen ja pyytää siltä minkä tahansa sisäisen turvallisuuden ministeriön tällaisessa asiassa tekemän lopullisen viranomaispäätöksen oikeudellista tarkastelua.
      14 artikla
      Valvonta
      1.   Tämän sopimuksen sisältämien yksityisyyden suojatoimien noudattamista tarkastavat ja valvovat riippumattomasti yksityisyyden suojasta vastaavat ministeriöiden virkamiehet, kuten sisäisen turvallisuuden ministeriön yksityisyyden suojasta vastaava päävirkamies (DHS Chief Privacy Officer), joilla on

                  a)

                  todistetusti riippumaton asema;

                  b)

                  tehokkaat valvonta-, tutkinta-, puuttumis- ja tarkasteluvaltuudet; ja

                  c)

                  valtuudet käynnistää tähän sopimukseen liittyvistä lainsäädännön rikkomuksista tarvittaessa menettely syytteeseen asettamiseksi tai kurinpitotoimien määräämiseksi.

            Heidän tehtävänään on erityisesti varmistaa, että sopimuksen noudattamatta jättämistä koskevat valitukset vastaanotetaan ja tutkitaan ja niihin vastataan ja niiden johdosta toteutetaan tarvittavat korjaukset. Tällaisen valituksen voi tehdä kuka tahansa yksityishenkilö kansalaisuudestaan, alkuperämaastaan tai asuinpaikastaan riippumatta.
      2.   Lisäksi sitä, miten Yhdysvallat soveltaa tätä sopimusta, tarkastaa ja valvoo riippumattomasti yksi tai useampi seuraavista:

                  a)

                  sisäisen turvallisuuden ministeriön ylitarkastajan virasto (Office of Inspector General);

                  b)

                  kongressin perustama yleinen tarkastusvirasto (Government Accountability Office); ja

                  c)

                  Yhdysvaltojen kongressi.

            Valvonta saattaa johtaa julkisissa raporteissa julkaistaviin havaintoihin ja suosituksiin, julkisiin kuulemisiin ja analyyseihin.
      III   LUKU

         SIIRTOA KOSKEVAT SÄÄNNÖT

      15 artikla
      PNR-tietojen siirtotapa
      1.   Liikenteenharjoittajien on siirrettävä PNR-tiedot tämän sopimuksen nojalla sisäisen turvallisuuden ministeriölle tarjontamenetelmällä (”push-menetelmä”) edistääkseen kyseisten tietojen tarkkuuden, ajantasaisuuden ja täydellisyyden tarpeen toteuttamista.
      2.   Liikenteenharjoittajien on siirrettävä PNR-tiedot sisäisen turvallisuuden ministeriölle suojatuin sähköisin menetelmin noudattaen sisäisen turvallisuuden ministeriön teknisiä vaatimuksia.
      3.   Liikenteenharjoittajien on siirrettävä PNR-tiedot sisäisen turvallisuuden ministeriölle 1 ja 2 kohdan mukaisesti ensin 96 tuntia ennen lennon suunniteltua lähtöaikaa ja suoritettava lisäksi joko reaaliaikaisia päivityksiä tai sisäisen turvallisuuden ministeriön määrittämä määrä vakiomuotoisia, aikataulun mukaisia siirtoja.
      4.   Osapuolet sopivat, että kaikkien liikenteenharjoittajien on joka tapauksessa hankittava tekniset valmiudet tarjontamenetelmän käyttämiseen 24 kuukauden kuluessa tämän sopimuksen voimaantulosta.
      5.   Sisäisen turvallisuuden ministeriö voi tapauskohtaisesti vaatia liikenteenharjoittajalta PNR-tietoja 3 kohdassa tarkoitettujen säännöllisten siirtojen välissä tai jälkeen, jos se on välttämätöntä. Jos liikenteenharjoittaja on teknisistä syistä estynyt vastaamasta tässä artiklassa tarkoitettuun pyyntöön ripeästi sisäisen turvallisuuden ministeriön määrittelemien normien mukaisesti tai jos on kyse poikkeustilanteesta, joka edellyttää toimia konkreettisen, kiireellisen ja vakavan uhan vuoksi, sisäisen turvallisuuden ministeriö voi vaatia liikenteenharjoittajaa antamaan pääsyn tietoihin muulla tavalla.
      16 artikla
      Tietojen jakaminen Yhdysvaltojen sisällä
      1.   Sisäisen turvallisuuden ministeriö voi jakaa PNR-tietoja ainoastaan ottaen huolellisesti huomioon seuraavat suojatoimet:

                  a)

                  tietoja jaetaan ainoastaan 4 artiklan mukaisesti;

                  b)

                  tietoja annetaan ainoastaan Yhdysvaltojen viranomaisille 4 artiklassa tarkoitettua käyttöä edistettäessä;

                  c)

                  vastaanottavat viranomaiset noudattavat PNR-tietojen osalta tässä sopimuksessa tarkoitettuja tai niihin verrattavia suojatoimia; ja

                  d)

                  PNR-tietoja jaetaan ainoastaan tarkasteltavana tai tutkittavina olevien tapausten tueksi ja noudattaen mahdollisia yhteisymmärrysasiakirjoja ja Yhdysvaltojen lainsäädäntöä, jotka koskevat tietojen vaihtoa maan viranomaisten välillä.

            2.   Tämän sopimuksen perusteella saaduista PNR-tiedoista peräisin olevia analyyttisiä tietoja siirrettäessä noudatetaan tämän artiklan 1 kohdassa vahvistettuja suojatoimia.
      17 artikla
      Tietojen edelleensiirto
      1.   Yhdysvallat voi siirtää PNR-tietoja kolmansien maiden toimivaltaisille viranomaisille ainoastaan tämän sopimuksen mukaisesti ja varmistettuaan, että vastaanottaja aikoo käyttää tietoja näiden ehtojen mukaisesti.
      2.   Hätätilanteita lukuun ottamatta tässä tiedonsiirrossa noudatetaan nimenomaisia sopimuksia, joiden tietosuojaa koskevat määräykset ovat verrattavissa sisäisen turvallisuuden ministeriön PNR-tietoihin tämän sopimuksen mukaisesti soveltamiin määräyksiin.
      3.   PNR-tietoja jaetaan ainoastaan tarkasteltavana tai tutkittavina olevien tapausten tueksi.
      4.   Kun sisäisen turvallisuuden ministeriö saa tiedon EU:n jäsenvaltion kansalaisen tai siellä asuvan henkilön PNR-tietojen siirtämisestä, asianomaisen jäsenvaltion toimivaltaisille viranomaisille on ilmoitettava asiasta mahdollisimman pian.
      5.   Tämän sopimuksen perusteella saaduista PNR-tiedoista peräisin olevia analyyttisiä tietoja siirrettäessä on noudatettava 1–4 kohdassa vahvistettuja suojatoimia.
      18 artikla
      Poliisi- ja lainvalvontayhteistyö sekä oikeudellinen yhteistyö
      1.   Voimassa olevien lainvalvontatiedon vaihtoa tai muuta tiedonvaihtoa koskevien, Yhdysvaltojen ja EU:n jonkin jäsenvaltion tai Europolin ja Eurojustin välisten sopimusten tai järjestelyjen mukaisesti sisäisen turvallisuuden ministeriö toimittaa EU:n jäsenvaltioiden toimivaltaisille poliisi- ja muille lainvalvontaviranomaisille tai oikeusviranomaisille sekä Europolille ja Eurojustille kunkin toimivaltuuksien rajoissa niin pian kuin käytännössä mahdollista PNR-tiedoista saadut olennaiset ja asianmukaiset analyyttiset tiedot tapauksista, jotka ovat tarkastelun tai tutkinnan kohteena, terrorismirikosten ja niihin liittyvien rikosten tai 4 artiklan 1 kohdan b alakohdassa tarkoitetun luonteeltaan kansainvälisten rikosten estämiseksi, havaitsemiseksi, tutkimiseksi ja niistä syytteeseen asettamiseksi Euroopan unionissa.
      2.   EU:n jäsenvaltion poliisi- tai oikeusviranomaiset, Europol tai Eurojust voivat kukin toimivaltuuksiensa rajoissa pyytää saada tutustua PNR-tietoihin tai niistä saatuihin olennaisiin analyyttisiin tietoihin, kun niitä tarvitaan jossakin tietyssä tapauksessa terrorismirikosten ja niihin liittyvien rikosten tai 4 artiklan 1 kohdan b alakohdassa tarkoitettujen kansainvälisten rikosten estämiseksi, havaitsemiseksi, tutkimiseksi ja niistä syytteeseen asettamiseksi Euroopan unionissa. Sisäisen turvallisuuden ministeriö antaa nämä tiedot tämän artiklan 1 kohdassa tarkoitettujen sopimusten ja järjestelyjen mukaisesti.
      3.   Tämän artiklan 1 ja 2 kohdan mukaisesti sisäisen turvallisuuden ministeriö jakaa PNR-tietoja ainoastaan ottaen huolellisesti huomioon seuraavat suojatoimet:

                  a)

                  tietoja jaetaan ainoastaan 4 artiklan mukaisesti;

                  b)

                  tietoja annetaan ainoastaan 4 artiklassa tarkoitetun käytön edistämiseksi; ja

                  c)

                  vastaanottavat viranomaiset noudattavat PNR-tietojen osalta tässä sopimuksessa tarkoitettuja tai niihin verrattavia suojatoimia.

            4.   Tämän sopimuksen perusteella saaduista PNR-tiedoista peräisin olevia analyyttisiä tietoja siirrettäessä noudatetaan tämän artiklan 1–3 kohdassa vahvistettuja suojatoimia.
      IV   LUKU

         TÄYTÄNTÖÖNPANO- JA LOPPUMÄÄRÄYKSET

      19 artikla
      Tietosuojan riittävyys
      Tämä sopimus ja sen täytäntöönpano huomioon ottaen sisäisen turvallisuuden ministeriön katsotaan tarjoavan EU:n asiaa koskevassa tietosuojalainsäädännössä edellytetyn riittävän tietosuojan tason PNR-tietojen käsittelyssä ja käytössä. Tässä yhteydessä liikenteenharjoittajien, jotka ovat antaneet PNR-tietoja sisäisen turvallisuuden ministeriölle tämän sopimuksen mukaisesti, katsotaan noudattaneen sovellettavia EU:n säännöksiä, jotka koskevat tällaisten tietojen siirtoa EU:sta Yhdysvaltoihin.
      20 artikla
      Vastavuoroisuus
      1.   Osapuolet kannustavat oikeudenkäyttöalueellaan liikenteenharjoittajia aktiivisesti yhteistyöhön toisen osapuolen oikeudenkäyttöalueella käytössä olevien tai käyttöön otettavien PNR-järjestelmien kanssa tämän sopimuksen mukaisesti.
      2.   Jos ja kun EU perustaa PNR-järjestelmän, sillä saattaa olla merkittävä vaikutus tämän sopimuksen mukaisiin osapuolten velvoitteisiin, minkä vuoksi osapuolet neuvottelevat keskenään määritelläkseen, onko tätä sopimusta tarvetta mukauttaa täysimääräisen vastavuoroisuuden varmistamiseksi. Näissä neuvotteluissa selvitetään erityisesti, sovelletaanko tulevassa EU:n PNR-järjestelmässä väljempiä tietosuojanormeja, kuin tässä sopimuksessa on määrätty, ja olisiko tätä sopimusta sen vuoksi muutettava.
      21 artikla
      Täytäntöönpano ja poikkeamattomuus
      1.   Tällä sopimuksella ei luoda tai myönnetä Yhdysvaltojen lain nojalla millekään yksityiselle tai julkiselle henkilölle tai yhteisölle minkäänlaisia oikeuksia tai etuja. Kukin osapuoli varmistaa, että tämän sopimuksen määräyksiä sovelletaan asianmukaisesti.
      2.   Mikään tässä sopimuksessa ei oikeuta poikkeamaan Yhdysvaltojen ja EU:n jäsenvaltioiden olemassa olevista velvoitteista, jotka johtuvat muun muassa keskinäisestä oikeusavusta Euroopan unionin ja Yhdysvaltojen välillä 25 päivänä kesäkuuta 2003 tehdystä sopimuksesta sekä siihen liittyvistä Yhdysvaltojen ja EU:n jäsenvaltioiden asiaankuuluvista kahdenvälisistä keskinäistä oikeusapua koskevista järjestelyistä.
      22 artikla
      Osapuolten sisäisen lainsäädännön muutoksista ilmoittaminen
      Osapuolet tiedottavat toisilleen sellaisen lainsäädännön antamisesta, joka vaikuttaa merkittävästi tämän sopimuksen täytäntöönpanoon.
      23 artikla
      Tarkastelu ja arviointi
      1.   Osapuolet tarkastelevat yhdessä tämän sopimuksen täytäntöönpanoa vuoden kuluttua sen voimaantulosta ja sen jälkeen säännöllisesti, siten kuin yhdessä sovitaan. Lisäksi osapuolet arvioivat sopimusta yhdessä neljän vuoden kuluttua sen voimaantulosta.
      2.   Osapuolet sopivat etukäteen yhteisen tarkastelun menetelmistä ja ehdoista ja ilmoittavat toisilleen ryhmänsä kokoonpanon. Euroopan unionia edustaa tarkastelussa Euroopan komissio ja Yhdysvaltoja sisäisen turvallisuuden ministeriö. Ryhmiin voi kuulua asianmukaisia asiantuntijoita, jotka ovat erikoistuneet tietosuojaan ja lainvalvontaan. Jollei sovellettavasta lainsäädännöstä muuta johdu, yhteisen tarkastelun osallistujista on oltava asianmukaiset turvallisuusselvitykset, ja heidän on pidettävä keskustelut luottamuksellisina. Tarkastelua varten sisäisen turvallisuuden ministeriö huolehtii asianmukaisesta pääsystä tarvittaviin asiakirjoihin ja järjestelmiin sekä asianmukaisista yhteyksistä henkilöstöön.
      3.   Yhteisen tarkastelun jälkeen Euroopan komissio esittää kertomuksen Euroopan parlamentille ja Euroopan unionin neuvostolle. Yhdysvalloilla on mahdollisuus esittää kirjallisia huomautuksia, jotka liitetään kertomukseen.
      24 artikla
      Riitojenratkaisu ja sopimuksen soveltamisen keskeyttäminen
      1.   Tämän sopimuksen täytäntöönpanoa ja siihen liittyviä kysymyksiä koskevat riidat johtavat osapuolten neuvotteluun, jossa pyritään löytämään molemminpuolisesti hyväksyttävä ratkaisu, ja kummallekin osapuolelle annetaan kohtuullinen määräaika tilanteen korjaamiseen.
      2.   Jos neuvottelut eivät johda riidan ratkaisemiseen, kumpi tahansa osapuoli voi keskeyttää tämän sopimuksen soveltamisen ilmoittamalla siitä kirjallisesti diplomaattiteitse; keskeyttäminen tulee voimaan 90 päivän kuluttua ilmoituksesta, elleivät osapuolet sovi muusta voimaantulopäivästä.
      3.   Sopimuksen soveltamisen keskeyttämisestä huolimatta kaikkia sisäisen turvallisuuden ministeriön tämän sopimuksen nojalla ennen sen soveltamisen keskeyttämistä saamia PNR-tietoja on edelleen käsiteltävä ja käytettävä tähän sopimukseen sisältyviä suojatoimia noudattaen.
      25 artikla
      Voimassaolon päättyminen
      1.   Kumpi tahansa osapuoli voi milloin tahansa päättää tämän sopimuksen voimassaolon ilmoittamalla asiasta kirjallisesti diplomaattiteitse.
      2.   Sopimuksen voimassaolo päättyy 120 päivän kuluttua ilmoituksen päivämäärästä, elleivät osapuolet sovi muusta päivästä.
      3.   Ennen mahdollista sopimuksen voimassaolon päättämistä osapuolet neuvottelevat keskenään siten, että niille jää riittävästi aikaa päästä molempia tyydyttävään ratkaisuun.
      4.   Sopimuksen voimassaolon päättymisestä huolimatta kaikkia sisäisen turvallisuuden ministeriön tämän sopimuksen nojalla ennen sen voimassaolon päättymistä saamia PNR-tietoja on edelleen käsiteltävä ja käytettävä tähän sopimukseen sisältyviä suojatoimia noudattaen.
      26 artikla
      Kesto
      1.   Jollei 25 artiklasta muuta johdu, sopimus on voimassa seitsemän vuotta sen voimaantulosta.
      2.   Tämän artiklan 1 kohdassa määritetyn ajan tai tämän kohdan mukaisen uuden voimassaolojakson päättyessä sopimus uusitaan seitsemäksi vuodeksi, jollei jompikumpi osapuoli ilmoita toiselle osapuolelle aikomuksestaan olla uusimatta sopimusta; ilmoitus on tehtävä kirjallisesti diplomaattiteitse vähintään kaksitoista kuukautta etukäteen.
      3.   Sopimuksen voimassaolon päättymisestä huolimatta kaikkia sisäisen turvallisuuden ministeriön tämän sopimuksen nojalla saamia PNR-tietoja on edelleen käsiteltävä ja käytettävä tähän sopimukseen sisältyviä suojatoimia noudattaen. Samoin kaikkia PNR-tietoja, jotka sisäisen turvallisuuden ministeriö on saanut Brysselissä 23 päivänä ja Washingtonissa 26 päivänä heinäkuuta 2007 allekirjoitetun, lentoyhtiöiden PNR- eli matkustajarekisteritietojen käsittelemistä ja siirtämistä Yhdysvaltojen turvallisuusministeriölle (DHS) koskevan Euroopan unionin ja Amerikan yhdysvaltojen välisen sopimuksen nojalla, on edelleen käsiteltävä ja käytettävä kyseiseen sopimukseen sisältyviä suojatoimia noudattaen.
      27 artikla
      Loppumääräykset
      1.   Tämä sopimus tulee voimaan sitä päivää seuraavan kuukauden ensimmäisenä päivänä, jona osapuolet ovat ilmoittaneet toisilleen asiaa koskevien sisäisten menettelyjensä päätökseen saamisesta.
      2.   Tämä sopimus korvaa voimaantulopäivästään alkaen heinäkuun 23 ja 26 päivänä 2007 allekirjoitetun sopimuksen.
      3.   Sopimusta sovelletaan Tanskan, Yhdistyneen kuningaskunnan tai Irlannin alueella ainoastaan, jos Euroopan komissio ilmoittaa Yhdysvalloille kirjallisesti, että Tanska, Yhdistynyt kuningaskunta tai Irlanti haluaa sitoutua sopimukseen.
      4.   Jos Euroopan komissio ilmoittaa Yhdysvalloille ennen sopimuksen voimaantuloa, että sitä sovelletaan Tanskan, Yhdistyneen kuningaskunnan tai Irlannin alueeseen, sopimusta sovelletaan kyseisen valtion alueeseen samasta päivästä kuin muihin EU:n jäsenvaltioihin, joita sopimus sitoo.
      5.   Jos Euroopan komissio ilmoittaa Yhdysvalloille sopimuksen voimaantulon jälkeen, että sitä sovelletaan Tanskan, Yhdistyneen kuningaskunnan tai Irlannin alueeseen, sopimusta sovelletaan kyseisen valtion alueeseen sitä päivää seuraavasta päivästä, jona Yhdysvallat vastaanotti ilmoituksen.

         Tehty Brysselissä neljäntenätoista päivänä joulukuuta vuonna kaksituhattayksitoista kahtena alkuperäiskappaleena.
         EU:n lainsäädännön mukaisesti EU laatii tämän sopimuksen myös bulgarian, espanjan, hollannin, italian, kreikan, latvian, liettuan, maltan, portugalin, puolan, ranskan, romanian, ruotsin, saksan, slovakin, sloveenin, suomen, tanskan, tšekin, unkarin ja viron kielillä.

            Euroopan unionin puolesta

            Amerikan yhdysvaltojen puolesta

         LIITE

            PNR-TIEDOT

                     1.

                     PNR-tiedoston kirjauskoodi

                     2.

                     Lipun varauspäivä/kirjoituspäivä

                     3.

                     Suunniteltu (suunnitellut) matkustuspäivä(t)

                     4.

                     Nimi (nimet)

                     5.

                     Käytettävissä olevat kanta-asiakasohjelmaa ja etuja koskevat tiedot (esimerkiksi vapaaliput, matkustusluokan korotus jne.)

                     6.

                     Muut PNR-tiedoissa olevat nimet, myös PNR-tiedoissa olevien matkustajien määrä

                     7.

                     Kaikki käytettävissä olevat yhteystiedot (mukaan lukien tietojen lähde)

                     8.

                     Kaikki käytettävissä olevat maksu- tai laskutustiedot (lukuun ottamatta muita luottokorttiin tai tiliin liittyviä maksutapahtumatietoja, joilla ei ole yhteyttä matkaa koskevaan maksutapahtumaan)

                     9.

                     Matkareitti tiettyjen PNR-tietojen osalta

                     10.

                     Matkatoimisto/matkanjärjestäjä

                     11.

                     Yhteistunnusten käyttöä koskevat tiedot

                     12.

                     Ositetut tai jaetut tiedot

                     13.

                     Matkustajan matkustustilanne (mukaan lukien vahvistukset ja lähtöselvitystilanne)

                     14.

                     Lipputiedot, mukaan lukien lipun numero, yksisuuntainen lippu ja sähköisten lippujen hinnan ilmoittaminen

                     15.

                     Kaikki matkatavaratiedot

                     16.

                     Istuinpaikkatiedot, mukaan lukien paikan numero

                     17.

                     Yleiset merkinnät, mukaan lukien OSI-, SSI- ja SSR-tiedot

                     18.

                     Kerätyt APIS-järjestelmän (Advance Passenger Information System) tiedot

                     19.

                     Kaikki aiemmat muutokset 1–18 kohdassa lueteltuihin PNR-tietoihin


title: 2013/584/EU: Euroopan parlamentin päätös, annettu 17 päivänä huhtikuuta 2013 , vastuuvapauden myöntämisestä Euroopan lääkeviraston talousarvion toteuttamisesta varainhoitovuonna 2011#Euroopan parlamentin päätöslauselma, annettu 17 päivänä huhtikuuta 2013 , joka sisältää huomautukset, jotka ovat erottamaton osa päätöstä vastuuvapauden myöntämisestä Euroopan lääkeviraston talousarvion toteuttamisesta varainhoitovuonna 2011

text:
               16.11.2013

               FI

               Euroopan unionin virallinen lehti

               L 308/254

         EUROOPAN PARLAMENTIN PÄÄTÖS,
   annettu 17 päivänä huhtikuuta 2013,
   vastuuvapauden myöntämisestä Euroopan lääkeviraston talousarvion toteuttamisesta varainhoitovuonna 2011
   (2013/584/EU)
   EUROOPAN PARLAMENTTI, joka

               —

               ottaa huomioon Euroopan lääkeviraston lopullisen tilinpäätöksen varainhoitovuodelta 2011,

               —

               ottaa huomioon tilintarkastustuomioistuimen kertomuksen Euroopan lääkeviraston tilinpäätöksestä varainhoitovuodelta 2011 sekä viraston vastaukset (1),

               —

               ottaa huomioon neuvoston 12. helmikuuta 2013 antaman suosituksen (05753/2013 – C7-0041/2013),

               —

               ottaa huomioon Euroopan unionin toiminnasta tehdyn sopimuksen 319 artiklan,

               —

               ottaa huomioon Euroopan yhteisöjen yleiseen talousarvioon sovellettavasta varainhoitoasetuksesta 25. kesäkuuta 2002 annetun neuvoston asetuksen (EY, Euratom) N:o 1605/2002 (2) ja erityisesti sen 185 artiklan,

               —

               ottaa huomioon unionin yleiseen talousarvioon sovellettavista varainhoitosäännöistä ja neuvoston asetuksen (EY, Euratom) N:o 1605/2002 kumoamisesta 25. lokakuuta 2012 annetun Euroopan parlamentin ja neuvoston asetuksen (EU, Euratom) N:o 966/2012 (3) ja erityisesti sen 208 artiklan,

               —

               ottaa huomioon Euroopan lääkeviraston perustamisesta annetun Euroopan parlamentin ja neuvoston asetuksen (EY) N:o 726/2004 (4) ja erityisesti sen 68 artiklan,

               —

               ottaa huomioon Euroopan yhteisöjen yleiseen talousarvioon sovellettavasta varainhoitoasetuksesta annetun neuvoston asetuksen (EY, Euratom) N:o 1605/2002 185 artiklassa tarkoitettuja elimiä koskevasta varainhoidon puiteasetuksesta 19. marraskuuta 2002 annetun komission asetuksen (EY, Euratom) N:o 2343/2002 (5) ja erityisesti sen 94 artiklan,

               —

               ottaa huomioon työjärjestyksen 77 artiklan ja liitteen VI,

               —

               ottaa huomioon talousarvion valvontavaliokunnan mietinnön sekä ympäristön, kansanterveyden ja elintarvikkeiden turvallisuuden valiokunnan lausunnon (A7-0098/2013),

               1.

               myöntää Euroopan lääkeviraston toimitusjohtajalle vastuuvapauden viraston talousarvion toteuttamisesta varainhoitovuonna 2011;

               2.

               esittää huomautuksensa oheisessa päätöslauselmassa;

               3.

               kehottaa puhemiestä välittämään tämän päätöksen ja siihen erottamattomasti kuuluvan päätöslauselman Euroopan lääkeviraston toimitusjohtajalle, neuvostolle, komissiolle ja tilintarkastustuomioistuimelle sekä huolehtimaan niiden julkaisemisesta Euroopan unionin virallisessa lehdessä (L-sarja).

            Puhemies

         Martin SCHULZ

            Pääsihteeri

         Klaus WELLE

      (1)  EUVL C 388, 15.12.2012, s. 116.

      (2)  EYVL L 248, 16.9.2002, s. 1.

      (3)  EUVL L 298, 26.10.2012, s. 1.

      (4)  EUVL L 136, 30.4.2004, s. 1.

      (5)  EYVL L 357, 31.12.2002, s. 72.

      EUROOPAN PARLAMENTIN PÄÄTÖSLAUSELMA,
      annettu 17 päivänä huhtikuuta 2013,
      joka sisältää huomautukset, jotka ovat erottamaton osa päätöstä vastuuvapauden myöntämisestä Euroopan lääkeviraston talousarvion toteuttamisesta varainhoitovuonna 2011
      EUROOPAN PARLAMENTTI, joka

                  —

                  ottaa huomioon Euroopan lääkeviraston lopullisen tilinpäätöksen varainhoitovuodelta 2011,

                  —

                  ottaa huomioon tilintarkastustuomioistuimen kertomuksen Euroopan lääkeviraston tilinpäätöksestä varainhoitovuodelta 2011 sekä viraston vastaukset (1),

                  —

                  ottaa huomioon neuvoston 12. helmikuuta 2013 antaman suosituksen (05753/2013 – C7-0041/2013),

                  —

                  ottaa huomioon Euroopan unionin toiminnasta tehdyn sopimuksen 319 artiklan,

                  —

                  ottaa huomioon Euroopan yhteisöjen yleiseen talousarvioon sovellettavasta varainhoitoasetuksesta 25. kesäkuuta 2002 annetun neuvoston asetuksen (EY, Euratom) N:o 1605/2002 (2) ja erityisesti sen 185 artiklan,

                  —

                  ottaa huomioon unionin yleiseen talousarvioon sovellettavista varainhoitosäännöistä ja neuvoston asetuksen (EY, Euratom) N:o 1605/2002 kumoamisesta 25. lokakuuta 2012 annetun Euroopan parlamentin ja neuvoston asetuksen (EU, Euratom) N:o 966/2012 (3) ja erityisesti sen 208 artiklan,

                  —

                  ottaa huomioon Euroopan lääkeviraston perustamisesta annetun Euroopan parlamentin ja neuvoston asetuksen (EY) N:o 726/2004 (4) ja erityisesti sen 68 artiklan,

                  —

                  ottaa huomioon Euroopan yhteisöjen yleiseen talousarvioon sovellettavasta varainhoitoasetuksesta annetun neuvoston asetuksen (EY, Euratom) N:o 1605/2002 185 artiklassa tarkoitettuja elimiä koskevasta varainhoidon puiteasetuksesta 19. marraskuuta 2002 annetun komission asetuksen (EY, Euratom) N:o 2343/2002 (5) ja erityisesti sen 94 artiklan,

                  —

                  ottaa huomioon työjärjestyksen 77 artiklan ja liitteen VI,

                  —

                  ottaa huomioon talousarvion valvontavaliokunnan mietinnön sekä ympäristön, kansanterveyden ja elintarvikkeiden turvallisuuden valiokunnan lausunnon (A7-0098/2013),

                  A.

                  ottaa huomioon, että tilintarkastustuomioistuin on todennut saaneensa kohtuullisen varmuuden siitä, että Euroopan lääkeviraston, jäljempänä ’virasto’, varainhoitovuoden 2011 tilit ovat luotettavat ja tilien perustana olevat toimet ovat lailliset ja asianmukaiset,

                  B.

                  ottaa huomioon, että parlamentti myönsi 23. lokakuuta 2012 viraston toimitusjohtajalle vastuuvapauden viraston talousarvion toteuttamisesta varainhoitovuonna 2010 (6) ja vastuuvapauspäätökseen liitetyssä päätöslauselmassa se muun muassa

                              —

                              pani merkille seulontaprosessin, jossa se vertaa viraston toimintaan 1. tammikuuta ja 31. toukokuuta 2012 välisenä aikana aktiivisesti osallistuneiden asiantuntijoiden ja komiteoiden jäsenten sidonnaisuuksia koskevia ilmoituksia heidän ansioluetteloihinsa, ja pyysi virastoa ilmoittamaan vastuuvapauden myöntävälle viranomaiselle seulontaprosessin aikataulusta ja tuloksesta jäljelle jäävien 46 prosentin osalta seuraavan vastuuvapausmenettelyn alkuun mennessä;

                              —

                              pyysi virastoa ilmoittamaan vastuuvapauden myöntävälle viranomaiselle tarkan aikataulun uuden sidonnaisuuksia koskeviin ilmoituksiin liittyvän ennakko- ja jälkitarkastusjärjestelmän käyttöönotolle ja muistutti, että kyseisessä järjestelmässä tietoja verrataan satunnaisotoksella asiantuntijoiden kansallisella tasolla toimittamiin ansioluetteloihin ja tietoihin;

                              —

                              pyysi virastoa sisällyttämään kuhunkin tulevaan vuotuiseen toimintakertomukseensa erityisen osion, jossa kuvataan eturistiriitojen ehkäisemiseksi ja hallitsemiseksi toteutettuja toimia ja jossa on oltava muun muassa seuraavat tiedot:

                                          —

                                          todennettujen väitettyjen eturistiriitatapausten lukumäärä

                                          —

                                          ns. pyöröovitapausten lukumäärä

                                          —

                                          kummassakin tapausluokassa toteutetut toimenpiteet

                                          —

                                          luottamusaseman väärinkäyttöä koskevien menettelyjen lukumäärä ja niiden tulokset

                                          —

                                          sovelletut seuraamukset,

                              —

                              pyysi virastoa ilmoittamaan vastuuvapauden myöntävälle viranomaiselle asiassa toteutetuista yksityiskohtaisista toimista;

                  C.

                  ottaa huomioon, että viraston talousarvio vuodeksi 2011 oli 208 863 000 euroa, mikä merkitsee 0,22 prosentin nimellistä lisäystä varainhoitovuoteen 2010 nähden;

                  D.

                  ottaa huomioon, että unionin kokonaismaksuosuus viraston talousarvioon vuonna 2011 oli 39 765 191,39 euroa, kun se vuonna 2010 oli 36 755 652,07 euroa;

         Vuoden 2010 vastuuvapausmenettelyn seuranta

                  1.

                  toteaa, että viraston mukaan parhaillaan meneillään olevaan viraston asiantuntijoiden ja komiteoiden jäsenten sidonnaisuuksia koskeviin ilmoituksiin liittyvään jälkitarkastukseen sisällytetään edustava otos jäljelle jääneistä 46 prosentista asiantuntijoita; toteaa, että vuoden 2010 vastuuvapausmenettelyn yhteydessä jälkitarkastuksista tehtyjen johtopäätösten perusteella kehitetään uutta, perusteellisempaa tarkastusta; panee merkille viraston ehdottaman aikataulun ja odottaa saavansa asianmukaisesti tietoja tarkastuksen tuloksesta;

                  2.

                  on tyytyväinen, että vuoden 2012 vuotuisesta toimintakertomuksesta lähtien viraston kuhunkin vuotuiseen toimintakertomukseen aiotaan liittää erityinen osio, jossa kuvataan eturistiriitojen ehkäisemiseksi ja hallitsemiseksi toteutettuja toimia;

         Talousarvio- ja varainhallinto

                  3.

                  muistuttaa, että unionin kokonaismaksuosuus vuodeksi 2011 oli 39 765 191,39 euroa eli 8,65 prosenttia enemmän kuin edellisenä vuonna;

                  4.

                  ottaa huomioon, että viraston talousarvio rahoitetaan sekä unionin talousarviosta että lääketeollisuuden maksuista unionin markkinoille saattamista koskevan luvan hakemiseksi, saamiseksi ja ylläpitämiseksi; toteaa tilinpäätöksen perusteella, että vuonna 2011 arviolta 77,7 prosenttia viraston tuloista kertyi maksuista, joiden osuus tuloista kasvaa vuosi vuodelta, kun taas unionin maksuosuudesta saatavien tulojen suhteellinen osuus oli vuonna 2011 18,3 prosenttia (vuonna 2010 se oli 18,8 prosenttia tai 14 prosenttia, jos unionin osuudesta vähennetään ylijäämän palautus);

                  5.

                  toteaa, että maksusitoumusmäärärahojen käyttöaste oli 95,21 prosenttia (vuonna 2010: 95,65 prosenttia) ja maksumäärärahojen käyttöaste 81,97 prosenttia (vuonna 2010: 79,10 prosenttia); kehottaa virastoa jatkamaan toimia maksumäärärahojen käyttöasteen parantamiseksi;

                  6.

                  panee huolestuneena merkille, että tilintarkastustuomioistuin on jo aiemmissa kertomuksissaan tuonut esiin, että viraston on tarpeen ottaa käyttöön jäsenvaltioiden viranomaisten toimittamia palveluita koskeva korvausjärjestelmä, joka perustuu jäsenvaltioiden tosiasiallisiin menoihin; pitää valitettavana, että asiassa ei ole edistytty sitten vuoden 2009, jolloin hallintoneuvostolle esitettiin ehdotus uudeksi maksujärjestelmäksi, mutta josta ei kuitenkaan päästy sopimukseen; panee merkille, että virasto aikoo esittää hallintoneuvostolle uuden ehdotuksen uudeksi maksujärjestelmäksi maaliskuussa 2013; panee merkille viraston johdon toimet, joilla se kannustaa hallintoneuvostoa päättämään tosiasiallisiin menoihin perustuvasta jäsenvaltioiden palvelujen korvausjärjestelmästä; on täysin tietoinen, että vähäinen edistys johtuu siitä, että hallintoneuvosto ei ole tehnyt asiasta päätöstä; panee näin ollen tyytyväisenä merkille, että virasto on päättänyt pyytää komissiolta lisätukea tässä asiassa; pyytää virastoa tiedottamaan vastuuvapauden myöntävälle viranomaiselle asian edistymisestä, muun muassa siitä, missä vaiheessa uusi toimintasuunnitelma on ja mikä on hallintoneuvoston kanta siihen;

         Määrärahasiirrot varainhoitovuodelta toiselle

                  7.

                  on huolissaan siitä, että jälleen kerran tilintarkastustuomioistuin huomautti, että osaston 2 (hallintomenot) maksumäärärahoista 9 600 000 euroa eli 29 prosenttia siirrettiin varainhoitovuodelle 2012; toteaa, että myös osaston 3 (toimintamenot) maksumäärärahoista siirrettiin 10 300 000 euroa eli 34 prosenttia; katsoo, että siirtojen määrä on liian suuri ja vastoin talousarvion vuotuisuuden periaatetta;

                  8.

                  panee huolestuneena merkille, että tietotekniikkapalveluista vuonna 2009 tehtyä puitesopimusta koskeva tilintarkastustuomioistuimen päätelmä ja viraston kanta eroavat toisistaan, minkä vuoksi tilintarkastustuomioistuin antoi viraston varainhoitovuoden 2009 tilien perustana olevien toimien laillisuudesta ja asianmukaisuudesta huomautuksia sisältävän lausuman; panee merkille, että tilintarkastustuomioistuimen mukaan puitesopimuksen alkuperäisen enimmäismäärän korotus oli sääntöjenvastainen, kun taas virasto katsoo, että tietotekniikan puitesopimus ei ollut sääntöjenvastainen, eikä pidä näin ollen myöskään sen jatkamista sääntöjenvastaisena; pyytää virastolta lisätietoja tästä asiasta ja kehottaa sitä toteuttamaan toimia ristiriidan ratkaisemiseksi;

         Hankintamenettelyt

                  9.

                  toteaa, että tilintarkastustuomioistuimen mukaan hankintamenettelyjen avoimuutta olisi aihetta parantaa arvioitujen sopimusmäärien perustelujen sekä valintaperusteiden määrittelyn, julkaisun ja soveltamisen osalta; panee tyytyväisenä merkille, että virasto on ottanut huomioon tilintarkastustuomioistuimen huomautukset ja saattanut avoimuuteen ja dokumentointiin liittyviä menettelyjään ajan tasalle;

         Palvelukseenottomenettelyt

                  10.

                  panee merkille, että vuonna 2011 virasto julkaisi viisitoista väliaikaisia toimihenkilöitä koskevaa toimenhakuilmoitusta ja vuoden lopussa viraston henkilöstön määrä oli kasvanut 656:sta 689:ään;

                  11.

                  toteaa, että tilintarkastustuomioistuimen mukaan henkilöstön valintamenettelyiden avoimuutta on aihetta parantaa; panee huolestuneena merkille, että valintalautakuntien jäsenet eivät aina täyttäneet eturistiriidoista annettavaa ilmoitusta tai täyttivät sen myöhässä ja ettei myöskään saatu näyttöä siitä, että ilmoituksissa esiin tulleet seikat olisivat johtaneet toimenpiteisiin; pitää valitettavana, että valintalautakunnan toiminnan dokumentointi ei aina ollut riittävää, eikä saatu näyttöä siitä, minkä menetelmän avulla jatkoon valittujen hakijoiden luettelo laadittiin ja oliko kirjallisten kokeiden ja haastattelujen kysymykset laadittu ennen kokeita;

                  12.

                  panee viraston vastauksista merkille, että se on ottanut tilintarkastustuomioistuimen huomautukset huomioon ja saattanut menettelyjään ajan tasalle edistääkseen avoimuutta ja oikea-aikaista dokumentointia; arvioi, että jotkut henkilöstösääntöjen säännöksistä voivat olla hallinnollisesti huomattavan raskaita; kannustaa sen vuoksi komissiota antamaan virastoille mahdollisuuden tiettyyn yksinkertaistamiseen henkilöstösääntöjen 110 artiklan yhteydessä;

         Eturistiriita

                  13.

                  panee tyytyväisenä merkille, että tilintarkastustuomioistuin toimitti neljässä unionin virastossa tarkastuksen, jossa arvioitiin eturistiriitatilanteiden hallintaan sovellettavia toimintaperiaatteita ja menettelyjä, ja yksi tarkastetuista virastoista oli Euroopan lääkevirasto; toteaa, että tilintarkastustuomioistuin esitti tarkastuksen tulokset erityiskertomuksessaan nro 15/2012;

                  14.

                  huomauttaa, että tilintarkastustuomioistuimen havaintojen mukaan virasto ei kenttätyön päättyessä (lokakuussa 2011) ollut hallinnut eturistiriitatilanteita asianmukaisesti, mutta toteaa, että sen kehittämät toimintatavat ja menettelyt eturistiriitatilanteista ilmoittamista, niiden arviointia ja hallinnointia varten olivat edistyneimpien joukossa;

                  15.

                  panee tyytyväisenä merkille, että virasto on toteuttanut vastuuvapauden myöntävän viranomaisen vuotta 2010 koskevien suositusten, tilintarkastustuomioistuimen tarkastuksen ja erityiskertomuksen nro 15/2012 perusteella monia toimia, joihin kuuluvat erityisesti seuraavat:

                              —

                              29. syyskuuta 2011 voimaan tulleita tieteellisten komiteoiden jäsenten ja asiantuntijoiden eturistiriitojen käsittelyä koskevia tarkistettuja toimintaperiaatteita tarkistettiin vuonna 2012 uudelleen (ennen kaikkea ohjeiden selkeyttämiseksi) ja ne tulivat voimaan 3. huhtikuuta 2012;

                              —

                              tieteellisten komiteoiden jäsenten eturistiriidoista antamien ilmoitusten pakollinen arviointimenettely otettiin käyttöön 29. syyskuuta 2011; lisäksi kaikille nimittäville viranomaisille tarjotaan mahdollisuus siihen, että virasto arvioi asiantuntijan etukäteen ennen kuin se tekee virallisen arvion tämän osallistumisesta viraston toimintaan;

                              —

                              hallintoneuvoston jäsenten eturistiriitojen käsittelyä koskevat tarkistetut toimintaperiaatteet tulivat voimaan 3. huhtikuuta 2012; ne vastaavat tieteellisten komiteoiden jäseniin ja asiantuntijoihin sovellettavia toimintaperiaatteita;

                              —

                              tieteellisten komiteoiden jäseniä ja asiantuntijoita varten kehitettiin luottamusaseman väärinkäyttöä koskevat menettelyt, jotka tulivat voimaan 3. huhtikuuta 2012; hallintoneuvoston jäseniä varten kehitetyt samanlaiset menettelyt tulivat voimaan 7. kesäkuuta 2012;

                              —

                              avoimuussyistä ilmoitettujen etunäkökohtien kirjaamista on hienosäädetty siten, että nykyään merkitään muistiin myös kaikki esityslistan eri kohtien käsittelyyn osallistumisille asetetut rajoitteet (tämä on sitouduttu toteuttamaan ennen joulukuuta 2012);

                  16.

                  kehottaa virastoa pyrkimään edelleen noudattamaan tilintarkastustuomioistuimen suosituksia, jotta vältetään mahdolliset eturistiriidat sen hallinto- ja toimintarakenteissa, ja raportoimaan vastuuvapauden myöntävälle viranomaiselle puolivuosittain edellä mainittujen toimintaperiaatteiden ja menettelyjen täytäntöönpanosta sekä eturistiriitojen hallinnassa tapahtuvasta myöhemmästä edistyksestä;

                  17.

                  pyytää virastoa käynnistämään jäsennellyn vuoropuhelun kansalaisyhteiskunnan kanssa eturistiriitatilanteisin liittyvistä asioista ja kutsumaan asianomaiset organisaatiot vähintään kahdesti vuodessa keskustelemaan yleiseen etuun liittyvistä seikoista ennalta sovitun esityslistan perusteella sekä tiedottamaan vastuuvapauden myöntävälle viranomaiselle näiden keskustelujen tuloksista;

                  18.

                  panee tyytyväisenä merkille, että virasto on sitoutunut tarkastelemaan vuoden 2013 alkupuolella eturistiriitojen käsittelyä koskevien tarkistettujen toimintaperiaatteidensa täytäntöönpanoa ja että kehitteillä on eturistiriitojen käsittelyä koskeva ennakko- ja jälkitarkastus ja se on tarkoitus toteuttaa vuoden 2013 jälkipuoliskolla; pyytää virastoa pitämään vastuuvapauden myöntävän viranomaisen ajan tasalla kyseisten hankkeiden tuloksista;

                  19.

                  huomauttaa, että oikeudellisen yksikön päällikkö erosi viraston palveluksesta kesäkuussa 2012 siirtyäkseen pääasianajajaksi Yhdysvalloissa sijaitsevaan asianajotoimistoon, jonka asiakkaina on lukuisia lääketeollisuuden alan yrityksiä, ja panee tyytyväisenä merkille, että viraston toimitusjohtaja käynnisti menettelyn arvioidakseen uudelleen kyseisen päällikön toimintaa oikeudellisen yksikön johdossa, sekakomitean puheenjohtajana, kurinpitolautakunnan puheenjohtajana sekä hankintoja ja sopimuksia käsittelevän neuvoa-antavan komitean jäsenenä; toteaa, että tutkimuksissa ei havaittu merkkejä eturistiriidoista eikä henkilöstösääntöjen 11 ja 12 artiklan velvoitteiden rikkomisesta; panee tyytyväisenä merkille, että toimitusjohtaja asetti henkilöstösääntöjen 16 artiklan mukaisesti oikeudellisen yksikön entisen päällikön toiminnalle joitakin rajoituksia kahden vuoden ajaksi siitä, kun tämä erosi lääkeviraston palveluksesta; pyytää virastoa toimittamaan vastuuvapauden myöntävälle viranomaiselle yksityiskohtaisia tietoja kyseisistä rajoituksista;

         Sisäinen tarkastus

                  20.

                  panee merkille tarkastusprioriteettien määrittämiseksi toteutetun perusteellisen riskinarvioinnin, jonka tuloksena tarkastuksen kohteeksi vuonna 2012 valittiin suunnittelu ja budjetointi, ja toteaa, että sisäisen tarkastuksen osasto toimitti Euroopan lääkeviraston toiminnan jatkuvuutta koskevan tarkastuksen;

                  21.

                  panee merkille, että sisäisen tarkastuksen osasto antoi kyseisen tarkastuksen perusteella kolmetoista suositusta, joista seitsemän oli ”hyvin tärkeää”, viisi ”tärkeää” ja yksi ”toivottava”; panee tyytyväisenä merkille, että hallintoneuvosto hyväksyi nämä suositukset ja sisäisen tarkastuksen osasto totesi, että viraston valmistelema toimintasuunnitelma suositusten noudattamiseksi oli asianmukainen;

                  22.

                  panee merkille, että lisäksi sisäisen tarkastuksen osasto toteutti tietoteknisten riskien itsearvioinnin, jossa selvitettiin alttiutta tietoteknisille riskeille;

                  23.

                  toteaa, että tilanne sisäisen tarkastuksen osaston aiemmin antamien suositusten ja niiden täytäntöönpanon kohdalla oli 31. joulukuuta 2011 seuraava: aiemmista tarkastuksista oli avoinna yhdeksän ”hyvin tärkeää” suositusta, joista kahdeksan viraston toteuttamaa oli sisäisen tarkastuksen osaston tarkastettavana; kriittisistä suosituksista yksikään ei ollut 31. joulukuuta 2011 avoinna;

                  24.

                  viittaa vastuuvapauden myöntämistä koskevaan päätökseen liittyvien muiden, luonteeltaan yleisten huomautusten osalta erillisvirastojen toiminnan tuloksellisuudesta, varainhoidosta ja sen valvonnasta 17. huhtikuuta 2013 antamaansa päätöslauselmaan (7).

         (1)  EUVL C 388, 15.12.2012, s. 116.

         (2)  EYVL L 248, 16.9.2002, s. 1.

         (3)  EUVL L 298, 26.10.2012, s. 1.

         (4)  EUVL L 136, 30.4.2004, s. 1.

         (5)  EYVL L 357, 31.12.2002, s. 72.

         (6)  EUVL L 350, 20.12.2012, s. 82.

         (7)  Hyväksytyt tekstit, P7_TA(2013)0134 (katso tämän virallisen lehden sivu 374).